Nasir Buat P. Ramlee Menangis

Dalam kegembiraan dan lawak jenaka yang ditunjukkan melalui filem-filemnya. Jauh disudut hati beliau tersimpan perasaan duka. Itulah P.Ramlee yang tidak suka berkongsi kisah duka dan masalah yang dihadapinya dengan semua orang.

Menurut Nasir anak kandungnya, bapanya itu sering berduka, perasaannya tidak pernah diluahkan kepada sesiapa pun, kadang kala dia duduk termenung dan saya dapat melihat kedua kelopak matanya bergenang dengan air mata seolah-olah ada sesuatu yang terpendam di hatinya.

Pada satu malam ketika mama (Saloma) tidak ada di rumah yang pada ketika itu memenuhi undangan nyanyian, Nasir pernah bertanya kepada bapanya yang dipanggil daddy itu, “Tidakkah daddy berasa sunyi bila mama tidak ada?” P.Ramlee menjawab, “Terlalu sunyi.” Nasir dapat rasakan kesunyian yang bapanya alami itu.

Nasir pergi duduk disebelah bapanya lalu bertanya, “Daddy kalaulah nanti daddy sudah tidak ada lagi di dunia ini, kemana Nasir nak pergi?” P.Ramlee hanya tunduk dan mendiamkan diri tanpa menjawab sepatah pun soalan dari Nasir. Kemudian beliau merenung muka Nasir dengan wajahnya yang sedih.

Kemudian Nasir bertanya lagi, “Kenapalah Nasir tidak ada adik-beradik kandung yang lain kalau ada kan bagus.” P.Ramlee masih berdiam dan kali ini air matanya jatuh berlinang. Kemudian Nasir terus memeluk daddynya itu.

Selepas itu baru P.Ramlee bersuara, “Nasir jangan bimbang, Daddy akan hidup seribu tahun lagi.” Nasir terus menjawab cakap bapanya itu, “Mana ada orang hidup sampai seribu tahun daddy?” P.Ramlee memendekkan perbualan itu dengan berkata, “Sudahlah, Nasir pergi salin pakaian mari kita pergi makan mee goreng.

Apabila Nasir meningkat dewasa hubungannya dengan P.Ramlee sedikit renggang. Ini kerana Nasir tidak lagi tinggal bersama P.Ramlee tetapi menyewa rumah di tempat lain. Selepas tamat persekolahan Nasir pernah berkerja sebagai pemuzik di salah sebuah hotel di sekitar Kuala Lumpur.

Pada suatu hari ketika Nasir pulang ke rumah bapanya di jalan Dedap, Setapak, dia terlihat P.Ramlee sedang sibuk membuat lagu sambil bermain piano di ruang tamu rumah. Nasir tidak menegur bapanya hanya memerhatikan sahaja gelagat bapanya yang sedang tekun mencipta lagu sambil duduk si atas kerusi.

Walaupun ketika itu P.Ramlee sedang tekun mengadap kerjanya, sesekali matanya melirik memandang ke arah anak tunggalnya itu. Nasir yang perasan akan perbuatan bapanya itu lalu terus bersuara bagi memulakan percakapan, “kenapa lu suka buat lagu bertemakan cinta, nama perempuan, nama bunga? Gua tak minatlah.”

Lu dan Gua adalah ganti nama P.Ramlee dengan Nasir apabila berbual. Apabila P.Ramlee mendengar kata-kata dari anaknya itu terus beliau naik berang dan berhenti bermain piano. Dengan nada suara yang tinggi P.Ramlee menjawab, “kalau Lu nak tahu ada tiga sebab. Pertama Gua punya sukalah, kedua lu adalah anak yang tak guna kerana tidak menghargai ciptaan bapa sendiri. Yang ketiga, kalau gua mati nanti barulah lu tahu betapa klasiknya lagu-lagu ciptaan gua. Apa punya anak, berjuta orang suka lagu aku, dia sendiri pula mencerca kita.”

Selepas mendengar kata-kata dari P.Ramlee itu Nasir terus keluar meninggalkan rumah tanpa bercakap dengan bapanya itu. Ternyata setelah P.Ramlee meninggal dunia Nasir cuba menyusun semula lagu-lagu ciptaan bapanya itu, ternyata barulah beliau sedar betapa uniknya lagu-lagu ciptaan bapanya itu. Salah satu keunikan lagu-lagu ciptaan P.Ramlee ialah mampu bertahan sehingga ke hari ini.

RUJUKAN:

Bapaku P.Ramlee – Nasir P.Ramlee

Sembang Santai Bersama Nasir P.Ramlee di Istana Budaya pada tahun 2005


Penumpang Titanic Beragama Islam

Kisah Titanic telah menjadi perhatian aku sejak kecil lagi kerana bukan sebab kisah cinta fiksyen Jack dan Rose dalam filem Titanic oleh James Cameron, tetapi kisah sebenar para imigran kelas ketiga yang maut dan orang-orang Islam arab, Palestin dan Syria yang menaiki kapal Titanic yang datang ke Amerika untuk mencari peluang hidup selesa dan kerja yang lebih baik namun hasrat mereka tidak kesempaian apabila ikut tenggelam sekali bersama Titanic (syahid di laut).

Salah seorang penumpang Titanic yang beragama Islam, iaitu Mustafà Nasr ‘Almā. Beliau lahir di Tibnīn, al-Janub, Lebanon sekitar tahun 1892 dan merupakan seorang buruh petani yang tidak berkahwin. Beliau menaiki Titanic dari Cherbourg (Perancis) sebagai penumpang kelas ketiga.

Nombor tiket ialah 2652 yang bernilai £7, yang telahpun melakukan pelayaran dari Beirut ke Marseille. Yang mengikutinya adalah dua sepupu beliau, Yūsuf Ahmad Waznah dan Fatīmah Muslamānī, yang berasal dari Tibnīn. Beliau berlayar bersama sepupunya ke bandar Michigan, Indiana dimana mereka mempunyai keluarga menunggu disana.

Sepupunya antara yang terselamat selepas penenggelaman Titanic, memberitahu para wartawan kesemua mereka sempat menaiki bot penyelamat, seorang penumpang lelaki memakai pakaian wanita supaya dapat memasuki bot tidak dikesan. Ada yang ditembak krew Titanic. Namun, Mustafà Nasr ‘Almā maut sewaktu Titanic tenggelam, jenazahnya tidak ditemui.

Keseluruhan wang simpanan dikumpul selama 3 tahun oleh golongan miskin ini dibawa bersama sekali barang-barangan dari rumah mereka, untuk menetap di Amerika. Penumpang kelas pertama datang ke Amerika pula untuk makan angin dan menikmati “penggembaraan”, kontra dengan kelas ketiga dimana mereka terpaksa berpindah ataupun mereka akan mati kebuluran dinegara asal mereka.

Kalau anda berminat dengan bacaan di atas, kami nak mencadangkan pembelian buku terbaru kami, Titanic Di Hujung Jari sebagai bahan bacaan. Pembelian boleh dibuat di pautan di bawah.

TITANIC- http://bit.ly/titanic2020


Orang Zaman Yunani Takut Mimpi Sampai Upah Tukang Tafsir

Manusia tidak boleh lari daripada mimpi setiap kali melelapkan mata. Sebab itu ramai orang single boleh mimpi berkahwin bagai. Punya seronok sebelum kunjung esok pagi dengan hati tertusuk sedar diri masih tidak laku. Sudahlah bujang. Waktu Subuh pula terlepas. Rosak. Memang tanda gangguan syaitan betul. Sememangnya mainan tidur. Namun ini tanggapan kita yang sudah diajar Islam. Orang zaman pra-Islam bagaimana agaknya? Maka kita sekarang boleh faham: tafsir mimpi dipandang serius pada zaman silam terutama pada zaman Yunani.

Mimpi mengikut orang Yunani terbahagi kepada tiga bahagian iaitu ramalan masa depan, petanda peristiwa yang memerlukan tafsiran yang tepat dan lawatan oleh dewa-dewi, makhluk halus atau orang yang telah tiada. Banyak mimpi sebegini direkodkan oleh orang Yunani sama ada dalam bentuk catatan sejarawan seperti Herodotus, hikayat epik (contohnya Odyssey karya Homer) atau ukiran tulisan di kuil-kuil mereka.

Bagi kategori mimpi yang pertama iaitu ramalan masa depan, sesetengah daripadanya direkodkan dalam catatan sejarah. Contoh paling mudah, kisah seorang raja Lydia bernama Croesus. Dalam catatan Herodotus, baginda dikatakan bermimpi melihat puteranya mangkat akibat luka terkena lembing.

Sebaik sedar dari tidur, Croesus berusaha untuk melindungi puteranya itu daripada mengambil senjata. Tetapi manusia hanya boleh merancang, Tuhan lebih berkuasa ke atas segala-galanya. Pada suatu hari, putera baginda keluar memburu sambil ditemani oleh seorang pengawal. Alangkah terkejutnya Croesus selepas mendapat tahu puteranya mangkat akibat terkena lembing pengawalnya sendiri.

Selain ramalan masa depan, mimpi yang biasa didapati dalam era Yunani ialah mimpi yang memerlukan tafsir tertentu yang tepat. Contohnya, mimpi isteri Odysseus, Penelope dalam kisah Odyssey yang dikarang Homer. Selepas khabar angin tersebar bahawa suami tercinta mati semasa kempen di Troy, baginda didekati oleh ramai lelaki yang mahu memperisterikannya. Bagaimanapun, Penelope percaya Odysseus masih hidup dan akan pulang ke pangkuannya.

Tidak lama selepas itu, baginda bermimpi melihat 50 ekor angsa mati dibunuh oleh seekor helang. Setelah itu, sang helang berubah menjadi suaminya yang dirindui selama ini, Odysseus. Ramalan mimpi tersebut kemudiannya menjadi kenyataan apabila Odysseus berjaya memasang semula busur anak panah miliknya sebelum membunuh semua lelaki yang mendambakan Penelope.

Balik kepada kategori pertama, ada mimpi yang kadang-kadang membawa petanda petaka kepada seseorang pemerintah. Ini berlaku kepada Raja Median, Astyages. Herodotus mencatatkan pada satu malam, baginda bermimpi puterinya, Mandane terkencing sehingga mengakibatkan seluruh Asia ditenggelami banjir. Dalam satu mimpi yang lain, Astyages melihat Mandane melahirkan tumbuhan menjalar yang meliputi seluruh benua sama.

Selepas meminta ahli-ahli nujum menafsirkan maksud mimpi baginda, mereka memberi jawapan ini: Mandane bakal melahirkan seorang raja yang mampu menjadi penakluk dunia dan akan menyingkirkan baginda. Raja yang dimaksudkan ini ialah Cyrus the Great. Dalam catatan Herodotus, Cyrus kemudiannya merampas takhta daripada nendanya sebelum bergelar raja Parsi pada abad keenam SM.

Disebabkan minat mendalam orang ramai termasuk orang terkenal terhadap subjek mimpi, ia turut membawa kepada penerbitan pelbagai buku berkenaan mimpi. Salah satu daripadanya ialah seorang ahli nujum abad kedua Masihi, Artemidorus. Beliau menghasilkan sebuah buku yang menafsir pelbagai jenis mimpi seperti ular, buaya, peperangan, pertanian dan memburu. Buku sebegini bukan saja popular pada era moden tetapi digilai ramai pada era antikuiti.

Bagi kategori mimpi ketiga pula, kebiasaannya manusia didatangi oleh dewa-dewi yang menyamar dalam bentuk tertentu untuk pelbagai tujuan sama ada untuk memberi nasihat, memujuk atau memberi amaran. Misalnya, dalam kisah Iliad yang dikarang Homer, dewa utama Yunani Zeus mengarahkan seorang figura mimpi diutus ke dalam mimpi Raja Agamemnon untuk menyamar sebagai temannya, Nestor.

Dalam mimpi baginda, Nestor menasihati rakannya itu agar mengepalai tentera Athens agar memerangi Troy. Ramai sejarawan percaya Zeus mempunyai motif buruk dengan mengutus figura mimpi dalam mimpi Agamemnon. Dengan berbuat demikian, ia diharap dapat mensabotaj pihak Athens agar berdepan kesukaran menentang musuh mereka.

Ada ketikanya, dewa Yunani hadir dalam mimpi dengan niat murni seperti Asclepius. Asclepius merupakan dewa perubatan Yunani dan memberi nasihat perubatan kepada si polan sama ada dari segi diagnosis penyakit atau penawar.

Jika ada individu yang mahu bermimpikan Asclepius, hanya perlu tidur di satu ruang khas di kuil yang didedikasikan kepadanya. Bagi membantu si polan bermimpikan dewa berkenaan, dia harus menjalani ritual mandi khas, mengorbankan haiwan atau tidur di atas belulang haiwan.

Tetapi sebelum ada memandai-mandai nak menafsir mimpi macam orang Yunani, kena ingat ini. Ilmu tafsir mimpi bukan sesuatu yang mudah dan hanya dikuasai oleh ulama yang benar-benar mahir saja. Dan jika mereka mahir sekalipun, mereka takkan sembarangan bagi tafsir mimpi kerana ini boleh saja jejaskan kehidupan orang yang memintanya.

Ini yang berlaku kepada pengasas mazhab Syafie, Imam as-Syafie rahimahullah. Pada satu ketika, beliau menafsirkan mimpi seorang wanita yang ketika itu sedang mengandung. Selepas mendengar keterangan mimpi wanita berkenaan, beliau menafsirkan anak yang dikandungnya tidak akan hidup lama.

Ternyata tafsiran mimpi beliau menjadi kenyataan dengan izin Allah s.w.t. Tidak mahu tafsiran mimpinya membawa lebih banyak kemudaratan kepada orang lain, Imam as-Syafie bertindak membakar kitab tafsir mimpi yang dikarangnya sebelum ini. Ini menunjukkan betapa besarnya impak sesebuah tafsir mimpi pada kehidupan individu.

Sejarawan menganggap Tamadun Yunani Kuno sebagai pendahulu Tamadun Rom yang agung. Banyak dewa-dewi Rom jelas sama, diubah sikit-sikit saja berdasarkan mitologi Yunani Kuno. Maka jika anda berminat untuk menghayati sejarah Rom, kami menawarkan buku kami yang boleh dibeli melalui: https://thepatriots.store/store/books/kitab-tamadun-rom/

RUJUKAN

Wahid, A. (2021, 29 Jun). Bagaimana pandangan Islam terhadap mimpi, benarkah ia boleh ditafsirkan?. UtusanTV.

Kamil, M. (2022, 1 Julai). Dreams and Prophecy in Ancient Greece. Ancient-Origins.


Azhar Mansor: Ulangi Kehebatan Pelayar Melayu Panglima Awang Keliling Bumi

Enrique of Malacca, Henry The Black ataupun Panglima Awang seringkali dikenali sebagai orang Melayu pertama yang mengelilingi dunia. Ketika itu, dia telah diambil oleh Ferdinand Magellan sebagai anak kapal untuk menunjuk arah.

Tahukah anda, kisah itu sekali lagi diulang oleh seorang anak Malaysia iaitu Azhar Mansor.
Beliau menjadi rakyat Malaysia yang pertama berjaya mengeliling dunia menaiki kapal layar secara solo selama 190 hari melalui laluan Timur-Barat.

Apa yang menariknya, kapal layar beliau memiliki nama yang sama dengan bendera Malaysia iaitu Jalur Gemilang.

Beliau telah berangkat untuk memulakan pelayaran pada tarikh 2 Februari 1999 tepat jam 4.30 petang di Awana Porto Malai Resort Langkawi dan dijangka akan kembali 100 hari kemudian. Pelayaran ini melibatkan jarak sejauh 21,600 batu nautika dengan melalui lautan utama dunia.

Beliau dijangka akan melalui Tanjung Leeuwin Australia, Tanjung Tenggara Tasmania dan Tanjung Selatan di New Zealand sebelum melintasi selatan Lautan Pasifik ke Tanjung Tanduk di penghujung benua Selatan Amerika.

Pada mulanya, beliau ingin menamatkan pelayaran hanya dalam masa 100 hari tetapi berlaku sedikit masalah teknikal apabila tiang kapal patah ketika berada di Tanjung Tanduk, Amerika Selatan.

Beliau juga cekal menghadapi geloran lautan yang ganas ketika berseorangan di atas kapal di Lautan Hindi. Bayangkan ketika itu, Azhar Mansor hanya bergantung kepada kemahirannya untuk memastikan kapal tidak karam dibadai ombak.

Ketika itu, beliau tidak boleh menyerah kalah kerana hanya beliau seorang sahaja yang berada di lautan. Setelah itu, Azhar Mansor juga pernah mencapai kawasan lautan yang dipanggil sebagai ‘doldrums’. Kawasan lautan itu terletak berhampiran khatulistiwa yang kurang berangin dan sangat tenang.

Hal ini bikin kapal boleh terapung-apung tanpa arah dan tujuan sehingga berlarutan 2 minggu lamanya.  Di situ juga pelayar bisa dilanda halusinasi dan mengalami tekanan emosi sehingga menyebabkan ada yang ingin menamat riwayat hidup di situ.

Azhar Mansor bernasib baik apabila tiupan angin kembali melanda kawasan itu setelah tiga hari terperangkap. Beliau akhirnya berjaya tiba di tempat yang sama dengan selamat pada 11 Ogos 1999. Dikala itu, beliau disambut bak wira negara oleh perdana menteri dan juga penduduk tempatan.

Malahan kejayaan Azhar Mansor juga dianggap begitu unik dan contoh unggul Malaysia baru yang sedang bergerak ke arah negara maju. Pada 1 Disember 1999, beliau telah dianugerahkan ‘Kapten Terhormat’ oleh Tentera Diraja Malaysia (TLDM) diatas kejayaannya mengelilingi dunia secara solo.

Anugerah tersebut disampaikan di majlis makan malam sempena Pameran Aeroangkasa dan Maritim Antarabangsa Langkawi 1999 (LIMA ’99) yang berlangsung di Pusat Pameran Antarabangsa Mahsuri (MIEC), Langkawi.

Kejayaan beliau juga telah menyentap ramai jiwa anak muda untuk terus menempuhi pelbagai cabaran yang mendatang dalam hidup. Selepas sahaja kejayaan beliau, banyak lagi kejayaan yang telah digapai oleh Malaysia sehinggakan menjadi sebutan dunia.

RUJUKAN:

Jahamy. (2000, Ogos 17). Iktibar daripada pelayaran Azhar Mansor. Berita Harian. Dipetik daripada http://lib.perdana.org.my/…/iktibar%20dar%20mansor.pdf

Perpustakaan Negara Malaysia. (2001). Pelayaran Mengelilingi Dunia Secara Solo. Dipetik daripada https://www.pnm.gov.my/yangpertama/Sohor_Azhar.htm


PBAKL 2023: Ahli Politik dan The Patriots

Tahun-tahun sebelum ini, ketika kami berdagang di PBAKL, kami menerima kehadiran pengunjung yang terdiri daripada ahli politik dari pelbagai latar belakang parti.

Barangkali kerana kami menyajikan buku yang mampu menambah pengetahuan mereka tentang menjadi seorang Yang Berhormat yang lebih baik.

Barangkali juga, ilmu seperti geopolitik, sejarah, ekonomi dan kewangan yang kami sajikan, cukup manis untuk perjuangan politik mereka.

Bagi tahun 2023, PBAKL yang akan berlangsung dari 26 April sehingga 4 Mei, kami berada di reruai bernombor 4026-4028, 4050-4052 di Dewan Tun Razak 4.

Kami mengalu-alukan para politikus untuk berkunjung ke reruai kami!


Sejarah Kelahiran Mazhab Kristian Protestan

Pergolakan yang berlaku dalam dunia Kristian di eropah yang membabitkan mazhab Khatolik dengan mazhab Protestan telah menjadikan paderi-paderi mazhab ini telah berlumba-lumba untuk menyebarkan ajaran Kristian mazhab masing-masing diluar daripada eropah.

Dalam agama Kristian sebenarnya terdiri daripada pelbagai aliran yang mana setiap aliran ini saling bertentangan sesama sendiri sehingga membawa kepada kafir-mengkafir dan pertumpahan darah. Agama Kristian berkecamuk dalam mencari siapa yang benar. Gereja di Timur mengalami perpecahan kepada beberapa gereja seperti Koptik, gereja Yakobit, gereja Nestorian, gereja Maronit, gereja Ortodok Timur, dan juga gereja Armenia.

Dalam intitusi gereja di Barat pula terbahagi kepada Katolik Roma dan juga Protestan. Dalam gereja Protestan itu pula terbahagi pula kepada beberapa bahagian iaitu gereja Angelican-Episcopal, gereja Methodis, gereja Lutheran, gereja Bala Keselamatan, gereja Calvinis, gereja Mannonit, gereja Baptis dan banyak lagi aliran yang lainnya.

Sebagaimana yang diketahui umum bahawa Protestan ialah satu aliran baru Kristian yang dipimpin oleh Martin Luther yang akhirnya menjadi satu aliran terbesar dan tertua dalam aliran Protestan. Sebelum Revolusi yang dilancarkan oleh Martin Luther, sebenarnya sudah ada gerakan pembaharuan gereja sebelum itu seperti yang dipimpin oleh John Wycliffe sekitar tahun 1329-1384 masihi di Britain.

Selain itu, pembaharuan ajaran Kristian juga berlaku di Bohemia pada tahun 1373-1415 oleh Johannes Hus. Namun gerakan mereka ini boleh dianggap sebagai tidak berjaya mungkin kerana pada masa itu, masyarakat Kristian masih berpegang kuat kepada Kristian yang mereka anuti tanpa mempersoalkan tindakan pihak gereja.

Sebelum Martin Luther memulakan dakyahnya, kuasa Paus (ketua Kristian Khatolik)  di Rom amat kuat sehingga tiada yang boleh menentang sehinggakan usaha pembaharuan yang dilakukan oleh mereka itu menjadi sia-sia. Pada zaman Martin Luther, keadaan masyarakat sudah dikira matang bahkan raja-raja di Eropah sudah mula mahu membebaskan kuasa daripada Paus di Rom.

Di Jerman, masih ada raja yang setia kepada Paus di Rom tetapi sebahagiannya sudah mula menolak kekuasaan Paus. Semangat nasionalis di Jerman sudah berkembang pada masa ini dimana mereka ini sudah tidak mahu tunduk kepada kekuasaan asing yang bukan daripada bangsa Jerman.

Raja-raja yang menentang kekuasaan Paus telah bertindak menyokong Reformasi yang dilakukan oleh Martin Luther dan kawannya. Di Eropah juga pada kurun ke 15 tersebut, gerakan Reinessence sedang rancak kembali. Orang Eropah telah melihat kepentingan pembaharuan yang perlu mereka lakukan.

Pembaharuan dilakukan dalam pelbagai bidang seperti kebudayaan, ekonomi, sosial serta keagamaan. Martin Luther telah berusaha mempelajari Bible dalam bahasa Yunani dan Ibrani dan seterusnya menterjemahkan kepada bahasa Jerman iaitu sesuatu yang amat ditegah pada waktu itu.

Selain menterjemahkan Bible, Martin Luther bersama kawannya juga telah menterjemahkan banyak karya-karya ketua gereja pada zaman awal Kristian. Pada zaman Renaisence ini juga telah melahirkan pelbagai fahaman baru antaranya fahaman Humanisme yang menggabungkan konsep falsafah Yunani dan juga kepercayaan Kristian.

Antara tokoh terkenal fahaman Humanisme ialah Desiderius Erasmus yang mana Martin Luther sering berbincang dan berdiskusi dengannya dalam pelbagai perkara. Antara pencapaian terbesar dalam Renaisence di Eropah ialah penemuan mesin cetak oleh Johannes Getenburg. Walaupun teknologi percetakan telah lama ditemui oleh orang China namun di Eropah ia hanya bermula dengan ciptaan Johannes Getenburg di Mainz pada 1454.

Penemuan mesin cetak ini amat penting kerana ia bertindak sebagai pencepat dalam penyebaran ajaran Protestan. Karya-karya Martin Luther dan kawannya telah tersebar dengan cepatnya kerana bahan-bahan mampu dihasilkan dalam masa yang singkat.

Martin Luther telah dilahirkan di Esleban Jerman pada  10 November 1483 dan meninggal pada 1546. Ia dilahirkan dalam sebuah keluarga yang amat taat kepada ajaran Kristian Khatolik. Ayahnya bernama Hans Luther dan ibunya bernama Margaretta. Semasa berumur 21 tahun Martin Luther telah melanjutkan pelajaran di Universiti Erfurd dalam bahagian Undang-Undang namun belum sempat memhabiskan pelajarannya, beliau telah bertindak berhenti dari belajar untuk menjadi paderi/rahib di gereja Santo Augustin.

Martin Luther menamatkan pengajiannya setelah berlaku sesuatu peristiwa dalam hidupnya. Dia dikatakan telah berjalan semasa hujan dari Mansfeld ke Erfurd pada 2 jun 1505. Beliau merasa amat takut dan merebahkan diri ke tanah dan berdoa kepada Santa Anna supaya mengelak dari bahaya petir dan bernazar untuk menjadi Biarawan.

Akhirnya beliau dengan ditemani oleh kawannya ke gereja Augustine tanpa diiringi oleh kedua ibubapanya kerana tidak bersetuju dengan tindakannya berhenti belajar ilmu guaman.

Martin Luther amat tegas dalam pembelajaran dan mempunyai tahap pemikiran yang tinggi sehingga paderi di gereja tersebut telah memintanya untuk mempelajari teologi Kristian. Dalam masa 2 tahun sahaja beliau telah berjaya menamatkan pelajarannya dan dilantik menjadi Paderi sekitar tahun 1507.

Nama beliau naik dengan cepatnya sehingga pada tahun 1512, beliau telah dianugerah dengan gelaran doktor dan menjadi guru besar teologi bahagian Kitab Suci di Universiti Wittenburg. Tugas utama beliau disini ialah mentafsir Bible dan juga memeriksa kitab asli. Disinilah, beliau mula menterjemahkan Bible kepada bahasa Jerman supaya bangsanya dapat membaca Bible kerana selama ini hanya golongan agama sahaja yang boleh membaca bible yang ditulis dalam bahasa Latin .

Selepas sekian lama terlibat dalam ajaran Kristian, Martin Luther semakin memikirkan tentang cara ingin selamat dalam ajaran Kristian. Oleh itu,beliau telah menafsirkan Bible berlainan daripada tafsiran gereja Katolik. Dengan menggunakan penafsiran sendiri Martin Luther merasakan dirinya selamat dalam menempuh ajaran Kristian. Peristiwa ini berlaku sekitar tahun 1514, dimana penafsiran Martin Luther ini bermula apabila beliau menemukan kebenaran melalui kesaksian Paulus dalam Roma 1:16-17.

Pemahaman Martin Luther ini telah menyebabkan beliau mentafsir Bible dalam pemahamannya sendiri, dimana sinilah bermulanya banyak pertentangan dengan puak Katolik. Tuhan yang difahami oleh Martin Luther adalah “Tuhan” yang berbeza sebagaimana yang dipegang oleh puak Katolik dan ajaran Martin Luther ini mula tersebar di Universiti Wittenburg sekaligus menjadi pusat gerakan Reformasi.

Penyebab kepada Reformasi Martin Luther antara lain ialah amalan gereja yang bertentangan dengan konsep teologi yang diajarkan. Namun begitu, sebab-sebab diatas bukanlah pencepat kepada berlakunya Reformasi dalam ajaran Kristian. Ini kerana, Reformasi hanya berlaku apabila gereja Katolik menjual dan melakukan penyelewengan surat Indulgance atau surat Alfat oleh Johann Tetzel di Jerman.

Bagi melahirkan penentangannya terhadap penyelewengan Johann Tetzel itu, Martin Luther telah mengumpulkan sebanyak 95 dalil atau hujah bagi menentang penyelewengan yang berlaku.

Tetapi menurut Ahmad Suhelmi dalam bukunya yang bertajuk Pemikiran Politik Barat:Kajian Sejarah Perkembangan Pemikiran Negara Masyarakat dan Kekuasaan menyatakan bahawa dalil tersebut adalah sebanyak 99 dalil. Dalil tersebut telah ditampal di dinding gereja Universiti Wittenberg pada 31 Oktober 1517 sekaligus diingati sebagai hari Reformasi oleh puak gereja Protestan.

Penjualan surat Alfat ini telah melahirkan rasa terhina oleh bangsa Jerman kerana duit dari surat tersebut akan diberi kepada Paus di Rom bagi menampung keborosannya. Dalil yang ditampal oleh Martin Luther telah dapat menimbulkan minat orang ramai sehingga dalil-dalil tersebut telah disebarkan oleh awam secara meluas.

Dalil-dalil tersebut yang dalam bahasa Latin segera diterjemahkan oleh pelajar Martin Luther kedalam bahasa Jerman dan disebarkan ke seluruh Jerman. Selepas tersebarnya dalil-dalil Martin Luther, penjualan surat Indulgances telah merosot dengan mendadak sehingga telah memaksa Johann Tetzet menemui Paus pada masa itu iaitu Pope Leo X  bagi mendakwa Martin Luther sebagai penyebar ajaran sesat.

Bagi mengurangkan ketegangan itu, Martin Luther telah mengutus sepucuk surat kepada Paus bagi menjelaskan tentang dalilnya tersebut. Tetapi sebaliknya pula berlaku apabila Paus di Rom telah memerintahkan supaya Martin Luther ke Rom bagi dibicarakan dalam masa 60 hari dan biasanya hukuman terhadap tuduhan menyebarkan ajaran sesat ialah m4ti.

Sebagaimana yang diterangkan diatas, kebanyakan raja pada masa itu cuba membebaskan diri dari pengaruh Paus di Rom. Inilah yang sebenarnya telah menyelamatkan Martin Luther daripada menghadapi pengadilan di Rom. Raja yang melindungi Martin Luther ialah Raja Freidrick yang memerintah Seksen. Namun begitu Martin Luther tetap dibicarakan tetapi di Jerman iaitu di kota Augsburg pada Oktober 1518. Ramai pengikutnya meminta supaya Martin Luther tidak pergi kepada pengadilan tersebut tetapi beliau tetap pergi sebagai tanda tidak bersalah.

Jerman merupakan satu bangsa yang unik di Eropah. Apabila berbicara tentang Eropah adalah tidak lengkap jika tidak membicarakan tentang bangsa Jerman. Dengan berlakunya Reformasi gereja ini, Jerman sekali lagi menjadi kubu kepada Martin Luther dalam menyebarkan ajarannya.

Jerman merupakan negara pertama yang menjadi pusat Protestan. Tidak terhenti setakat itu, pada 1520, Bulla atau surat rasmi telah dihantar oleh Paus kepada Martin Luther meminta Martin Luther supaya bertaubat tetapi Martin Luther membakarnya di hadapan kakitangan dan para guru besar di Universiti Wittinburg dan berkata bahawa Bullah tersebut sebagai terkutuk dari anti Kristus.

Paus di Rom telah mengistiharkan bahawa Martin Luther sebagai sesat kerana membakar suratnya. Ajaran Martin Luther hakikatnya telah tersebar luas dan beliau mengetahui bahawa beliau semakin banyak menolak pokok ajaran gereja Katolik. Seorang pengikut kepada Martin Luther iaitu Philip Melanchthon telah bertindak menyusun pokok ajaran Martin Luther dan tulisan tersebut diberi nama Pokok-pokok Teologi yang dikeluarkan pada 1521.

Buku ini merupakan dogma pertama puak Protestan. Philip Melanchthon banyak membantu Martin Luther dalam melakukan penterjemahan kepada Kitab Bible. Dalam ajaran Protestan,

Bible dianggap satu-satunya sumber ajaran gereja yang dianggap benar yang disebut sebagai Sola Scriptura. Oleh itu, segala bahan atau sumber rujukan Kristian selama ini telah dianggap sudah tidak lagi relevan dan hilang wibawa.

Menurut ajaran Martin Luther, apa sahaja yang berlawanan dengan Bible dianggap sebagai terhapus tetapi yang tidak nyata tidak pula dihapuskan, ini disebut sebagai adiafora. Inilah yang kita lihat bahawa tidak banyak perbezaan antara ajarah Lutheran dan Katolik dalam perkara ibadat.

Kemunculan Reformasi ini tentulah mempunyai sebab .Terdapat sekurang-kurangnya 3 sebab yang mendorong berlakunya Reformasi Protestan. Pertamanya mungkin disebabkan lahirnya negara bangsa di Eropah. Kelahiran Negara Bangsa di Eropah menandakan bahawa bahawa Eropah telah mengalami satu zaman pencerahan dan kesedaran tentang hak masing-masing.

Dalam kaedah negara bangsa ini, sempadan sesebuah negara ditentukan dengan kedudukan bangsa tersebut. Apabila sebuah negara tersebut diduduki oleh satu bangsa sahaja maka apabila berlaku penentangan ia semestinya akan melibatkan semua orang dan inilah juga yang mempercepatkan proses Reformasi itu sendiri.

Sebab yang kedua kemungkinannya tekanan dalam bidang ekonomi di Eropah. Di Eropah sahaja dianggarkan mempunyai penduduk sekitar 60-80 juta orang tetapi kehidupan di Eropah pada masa itu amat sukar terutamanya golongan bawahan. Wujud golongan ekonomi kapitalis yang dimonopoli oleh golongan Berjuois.

Ini bermakna di Eropah pada masa itu,ekonominya hanyalah milik kepada golongan bangsawan sahaja sedangkan rakyat biasa masih mengamalkan kegiatan sebagaimana sebelum zaman Renaissance. Kaum tani telah bertindak menyokong agenda Martin Luther kerana sudah bosan hidup dalam keadaan tersebut. Sokongan kaum tani ini amat penting kerana kaum ini merupakan yang dominan dalam masyarakat Eropah.

Selama ini mereka takut untuk menentang sistem feudal tambahan disebabkan oleh kepercayaan kuat terhadap gereja katolik.. Sebab ketiga yang menyebabkan berlakunya Reformasi Protestan ialah kelemahan sistem Paus. Selepas p3rang Salib, umat Katolik perlu mengakui bahawa sistem Paus sudah tidak boleh dipercayai lagi.

Semasa pejuang Kristian dalam misi p3rang tersebut ,mereka bukan sahaja datang untuk berp3rang tetapi mereka juga datang dan melihat satu ketamadunan yang tinggi yang masih belum ada di Eropah. Apabila mereka balik ke Eropah, mereka telah menjadi orang yang bebas sebagaimana yang telah dijanjikan oleh Paus.

Mereka balik dan cuba meniru tamadun Islam untuk di praktikkan di Eropah. Paus di Eropah telah melakukan sesuatu yang menyebabkan masyarakat Katolik hilang hormat kepada mereka.

Paus menggunakan duit rakyat untuk kepentingan mereka semata-mata tanpa mempedulikan nasib rakyat biasa. Paus Alexander VI contohnya suka mengumpul emas dan main perempuan. Paus mempunyai 9 orang anak luar nikah yang mana 7 orang sebelum menjadi Paus dan 2 orang selepas menjadi Paus.

Masalah yang dilakukan oleh Paus Alexander ini amat memalukan puak Katolik. Sebahagian masyarakat eropah merasa kecewa kerana Paus sendiri tidak mengikut ajaran Kristian. Oleh itu masyarakat Kristian berpendapat bahawa perlu dilakukan reformasi terhadap gereja Rom.

Pengaruh Kristian Protestan tidak hanya tertumpu ditempat lahirnya di Jerman namun turut berkembang ke pelbagai negara seperti British, Amerika Syarikat dan banyak negara lagi.

Kristian Protestan telah menjadi pesaing kepada Kristian Katolik yang telah lama bertapak di dunia Kristian. Kemunculan ajaran Kristian Protestan telah menyebabkan pengaruh gereja Katolik semakin susut sehingga berlaku peristiwa pembunuhan puak Kristian Protestan di Perancis pada 1572.

Orang Kristian Katolik lebih suka merujuk diri mereka sebagai Katolik Amerika bukannya lagi merujuk kepada Katolik Roman. Bahkan Ketua Bishop Ireland dan Kardinal Gibbon menggesa supaya penganut Katolik Amerika supaya menerima cara hidup Protestan. Ini sekaligus menunjukkan kelembutan golongan Katolik yang selama ini sering melancarkan konfrantasi terhadap golongan Protestan.


Sejarah Sukan Olimpik Zaman Purba

Di sebalik pelbagai kontroversi dan cabaran yang membelenggu Sukan Olimpik Tokyo 2020, akhirnya pada 23 Julai, upacara perasmian temasya diadakan. Dengan penganjuran upacara pembukaan temasya sukan berprestij itu, ia turut menandakan permulaan kempen merebut pingat oleh atlet-atlet sukan yang bertanding. Tetapi jika dibandingkan dengan Sukan Olimpik zaman antikuiti, ia ibarat langit dengan bumi.

Tidak seperti Sukan Olimpik hari ini, Sukan Olimpik era Yunani merupakan acara berteraskan keagamaan. Bagi para peserta yang bertanding, penyertaan mereka merupakan manifestasi pengabdian mereka terhadap dewa-dewi Yunani. Ini termasuklah mengadakan upacara ko.rb.an sebanyak 100 ekor lembu di atas altar yang didedikasikan kepada Zeus selepas tamat sesebuah acara sukan.

Temasya Sukan Olimpik era antikuiti diadakan buat kali pertama pada 776 SM pada hari pertama bulan purnama selepas solstis musim panas. Disebabkan statusnya sebagai acara keagamaan, negara-negara kota Yunani sanggup menghentikan semua kempen pepe.ra.ngan sesama mereka selama tiga bulan bagi membolehkan atlet dan penonton dari segenap pelosok negara-negara berkenaan untuk menyertai temasya itu.

Mengikut statistik, lebih 40,000 orang atlet dan penonton menghadiri temasya yang diadakan di Olympia. Kemudian, ia dianjurkan di beberapa lokasi yang dianggap suci mengikut mitologi Yunani seperti Delphi, Isthmia dan Nemea. Di sebalik lokasi-lokasi ini, ia masih tidak dapat mengatasi prestij penganjuran Sukan Olimpik di Olimpia.

Seperti upacara perasmian Sukan Olimpik yang berlangsung pada malam 23 Julai, upacara pembukaan dimulakan dengan perarakan atlet dan Hellanodikai (hakim). Perarakan bermula di bandar Elis dan berakhir di gelanggang pertandingan di Olympia. Setelah tiba, kesemua atlet dan pegawai pertandingan berikrar akan mengikut semua undang-undang pertandingan dan bertanding secara terhormat. Dan pada akhir setiap pertandingan, ko.rb.an dibuat di atas altar Zeus.

Bagi menarik kehadiran penonton, utusan atau spondophoron akan diutus ke seluruh kawasan yang mempunyai pengaruh Yunani termasuk kawasan pulau-pulau untuk memberitahu tentang penganjuran temasya. Apabila penonton-penonton ini tiba, mereka akan berkhemah di tapak khemah sementara dan menikmati pelbagai monumen dan patung indah sekitar Olimpia.

Setiap kali acara diadakan, sekurang-kurangnya 45,000 penonton terdiri daripada lelaki, hamba dan warga asing bersorak menyokong atlet bertanding. Pada akhir pertandingan, mereka akan membaling bunga dan daun laurel kepada pemenang acara sukan.

Tidak seperti hari ini, wanita tidak boleh menyertai atau menonton Sukan Olimpik versi antikuiti. Pengecualian hanya diberi kepada pendeta dari Demeter Chamyne. Dan terdapat satu kes di mana larangan ini dilanggar oleh seorang wanita bernama Kallipateira. Dalam satu temasya Sukan Olimpik, beliau bertanggungjawab melatih puteranya, Peisirodos sebagai seorang atlet yang hebat.

Apabila anaknya berjaya meraih kemenangan, kerana terlalu seronok, dia secara tidak sengaja melonggarkan pakaian ibunya dan mendedahkan jantina sebenarnya kepada khalayak. Satu-satunya sebab Kallipateira terlepas dikenakan hukuman ma.ti kerana beliau merupakan ahli keluarga pemenang acara Sukan Olimpik. Tetapi sejak itu, semua atlet diarahkan bertanding dalam keadaan tanpa seurat benang bagi mengelak perkara sama berulang.

Bagi para atlet, mereka dilatih di bawah pemerhatian seorang gymanstes/pelatih profesional atau paidotribes/jurulatih fizikal. Mereka bertanggungjawab memantau diet atlet, bentuk dan rejim latihan yang perlu dilalui. Peranan mereka dilihat tidak banyak berubah dengan peranan jurulatih moden hari ini.

Dan bagi setiap pemenang, mereka memberi penghormatan kepada patung-patung jurulatih di Olympia sebagai tanda penghargaan. Bagi membantu proses pemulihan, setiap atlet turut mempunyai aleiptes/ahli fisio era antikuiti yang bertanggungjawab memantau pemulihan mereka. Ini termasuk mengurut atlet sebelum dan selepas latihan selesai diadakan.

Penyertaan Sukan Olimpik terbuka kepada semua lelaki Yunani yang merdeka. Selepas seluruh wilayah Yunani jatuh ke tangan pihak Rom, larangan warga asing menyertai Sukan Olimpik dilonggarkan sekaligus membenarkan penyertaan mereka dalam temasya berkenaan. Tidak seperti hari ini di mana rekod dunia atau kejohanan diiktiraf oleh badan-badan sukan bertauliah, yang penting pada ketika itu ialah kemenangan untuk atlet dan wilayah yang diwakilinya.

Untuk 12 temasya terawal Sukan Olimpik, satu-satunya acara yang dipertandingkan ialah lumba lari stadion. Jarak perlumbaan ialah sepanjang trek stadium yang berukuran 600 kaki (ukuran antikuiti) atau 192 meter hari ini. Bagi memilih peserta yang layak ke peringkat akhir, perlumbaan-perlumbaan saringan diadakan dengan pemenang terpilih ke peringkat akhir.

Bagi menjamin kesaksamaan dalam setiap perlumbaan, atlet-atlet berlumba mengikut lot dan pemilihan ini diteruskan mengikut acara-acara lain. Pemenang perlumbaan stadion kemudian memberi namanya kepada temasya Olimpik dan namanya akan dikenang sampai bila-bila.

Untuk edisi-edisi kejohanan seterusnya, bilangan acara ditambah dengan tempoh pertandingan dilanjutkan. Antara acara-acara yang dipertandingkan ialah tinju (ditambah pada 688 SM), gusti dan pentatlon (kedua-duanya ditambah pada 708 SM) dan synoris/lumba kereta dua kuda (ditambah pada 496 SM sebelum digugurkan pada 444 SM).

Syarat pertandingan sememangnya ketat. Bagi mana-mana individu yang pernah melakukan je.na.yah seperti pembu.nu.han dan merosakkan kesucian kuil, hamba, warga asing bukan Yunani dan individu yang melanggar perjanjian damai Olimpik dianggap terkeluar daripada pertandingan. Larangan sama turut dikenakan kepada negara kota seperti Sparta pada 420 SM.

Hellanodikai kebiasaannya merupakan jawatan yang diwarisi dan bersifat seumur hidup. Tetapi selepas beberapa ratus tahun, hakim-hakim dipilih oleh warga Elis menerusi undian lot. Untuk 49 temasya awal, hanya seorang hakim saja yang terlibat tetapi bilangan hellanodikai kemudiannya ditambah kepada 12 orang susulan pertambahan acara pertandingan. Mereka turut dibantu oleh pembantu-pembantu seperti alytai atau pegawai polis untuk memantau acara pertandingan.

Hellanodikai berkuasa menggugurkan penyertaan atlet atau mengenakan denda terhadap mereka sekiranya melanggar peraturan. Walaupun keputusan mereka adalah muktamad, mereka diletakkan di bawah pemantauan majlis pemimpin senior Elis. Sekiranya atlet memfailkan rayuan dan rayuan mereka diterima, maka hakim bakal dikenakan denda oleh majlis berkenaan.

Kebiasaannya, denda yang dikenakan terhadap atlet berbeza mengikut kesalahan dari pengguguran penyertaan dan denda berbentuk kewangan hinggalah hukuman se.b.at. Denda akan dibayar kepada penganjur dan atlet yang mengalami ketidakadilan akibat tindakan atlet yang bersalah.

Sekiranya denda itu gagal dijelaskan oleh atlet berkenaan, maka negara kota wajib membayar bagi pihaknya. Jika tidak, atlet yang dihantar tidak dapat mewakili mereka untuk temasya seterusnya. Wang denda ini diperuntukkan untuk membina patung-patung Zeus atau zane.

Apabila mereka memenangi acara termasuk acara stadion yang dianggap berprestij, atlet dianugerahkan hadiah mahkota yang diperbuat daripada daun zaitun liar (kotinos) dan dahan pokok zaitun suci yang dipo.to.ng (Kallistepahnos). Pokok zaitun dianggap istimewa kerana mengikut mitologi Yunani, orang yang menanam pokok itu di situ ialah putera Zeus bertaraf separuh dewa, Hercules.

Berbeza pula bagi atlet yang terlibat dalam acara lumba kereta kuda. Kebiasaannya, pemilik kuda yang mendapat kotinos selepas memenangi acara. Bagi para penunggang, hadiah mereka ialah ikatan reben berwarna merah pada bahagian atas lengan atau kepala mereka.

Dan seperti para pemenang moden hari ini baik dari pemenang Liga Perdana Inggeris hinggalah pemenang kejohanan antarabangsa, mereka akan diarak bila kembali ke wilayah asal mereka. Para pemenang bukan saja akan diraikan dengan jamuan-jamuan. Malah, mereka juga akan mendapat pelbagai kelebihan lain seperti jemputan menyertai golongan elit dan diberi pengecualian cukai.

Bagi negara-negara kota pula, kejayaan atlet mereka akan menaikkan prestij di mata negara-negara kota lain. Malah, mereka turut menjanjikan insentif kewangan kepada pemenang seperti Solon yang dianugerahkan hadiah kewangan berjumlah 500 drachma. 500 drachma dianggap satu nilai besar kerana satu ekor kibas boleh dibeli dengan satu drachma.

Tetapi ganjaran sebenar sudah tentu nama mereka dikenali untuk sepanjang hayat termasuk selepas ma.ti. Pencapaian mereka diabadikan menerusi senarai pemenang acara, patung peribadi atau ucapan dedikasi kemenangan yang dibuat bagi pihaknya.

Disebabkan prestij yang datang bersama dengan taraf sebagai pemenang, ada pemerintah yang sanggup turun sebagai atlet. Contoh paling mudah, Maharaja Nero yang turun sebagai atlet pada 65 Masihi. Disebabkan statusnya sebagai pemerintah, baginda berjaya memenangi semua acara yang dipertandingkan.

Selepas Yunani jatuh ke tangan Rom, itu bukan bermakna Sukan Olimpik sudah berakhir. Sebaliknya, ia tetap diteruskan di mana ia dipindahkan ke Rome dan mendapat sokongan maharaja yang mendapat pengaruh Yunani seperti Hadrian. Ia hanya tamat semasa era Theodosius dengan kali terakhir ia dianjurkan pada 393 Masihi. Sejak itu, Sukan Olimpik tidak lagi dianjurkan sebelum ia kembali menjadi sebutan pada 1896 di tempat semuanya bermula: Athens, Greece.

RUJUKAN:

Cartwright, Mark. (2018). Ancient Olympic Games. World History Encyclopedia. Diambil dari https://www.worldhistory.org/Olympic_Games/


Ssireum: Sejarah Gusti Tradisional Korea

Sukan tradisional ini mempunyai sejarahnya yang tersendiri bermula daripada Zaman Tiga Kerajaan lagi. Hari ini, ia merupakan salah satu acara yang dipertandingkan dalam kejohanan sukan kebangsaan dan popular dalam kalangan anak-anak muda.

Apa itu ssireum?

Ssireum merupakan satu jenis seni mempertahankan diri Korea, yang sebaris dengan seni mempertahankan diri yang lebih terkenal seperti taekwondo, taekkyeon, hapkido dan kumdo. Berdasarkan definisi yang diberi oleh Persatuan Ssireum Korea:

‘Ssireum adalah  satu bentuk sukan gusti Korea, menggunakan gaya tali pinggang, yang mana setiap penggusti harus menjatuhkan lawan mereka bermula  dengan satu kaedah pegangan di pinggang masing-masing. Ssireum ini berkait rapat dengan sejarah Korea dan dianggap sebagai sukan tradisional. Cara untuk bermain ssireum adalah dengan melutut, mencengkam tali pinggang, berdiri dan terus bermain sehinggalah salah satu daripada pemain menjatuhkan badan dengan lututnya terkena tanah.’

Apa yang menarik tentang ssireum ini adalah semua golongan sama ada lelaki, wanita mahupun kanak-kanak boleh mencuba sukan ini. Secara budayanya, ssireum ini merupakan sebahagian daripada sukan yang dimainkan dalam acara keagamaan, festival, majlis umum dan apa-apa acara sosial atau majlis kebangsaan. Setiap kali masyarakat Korea berkumpul untuk meraikan sesuatu, mereka akan bermain Ssireum sebagai satu cara untuk membina dan mengeratkan hubungan kemasyarakatan.

Peraturan dalam ssireum

Bagi memulakan permainan ssireum ini, ritual asas yang harus dilakukan adalah, kedua-dua pemain perlu membongkok di hadapan satu sama lain dan kemudian memegang tali pinggang (satba) lawan mereka. Setelah membongkok dan memegang satba lawan, mereka berdua perlu mengikuti arahan pengadil untuk berdiri sambil memegang tali pinggang yang lain, yang tidak pernah dilepaskan hingga akhir permainan.

Setelah kedua-duanya bangun, mereka berdua mula bergerak dan masing-masing cuba untuk menjatuhkan yang lain. Pemain yang pertama kali menyentuh tanah (dengan mana-mana bahagian badan di atas lutut), dikira sebagai kalah. Perlawanan ssireum biasanya cepat dan ia adalah biasa untuk pihak lawan hanya bertahan sekadar beberapa saat. Ini menunjukkan bahawa sukan ini harus difahami sebagai satu aktiviti fizikal yang memerlukan kemahiran, bukan kekuatan mental semata-mata.

Ssireum adalah sukan yang dikuasai oleh lelaki, dan wanita hanya dibenarkan bermain pada peringkat amatur. Kerjaya sebagai seorang ahli gusti ssireum memerlukan seseorang itu untuk memulakan latihan berpasukan pada awal sekolah rendah dan terus mengambil bahagian dalam pertandingan sehingga pertengahan atau akhir dua puluhan. Jadual dan kaedah latihan adalah berbeza mengikut institusi, tetapi pada tahap ini, latihan harian berlangsung selama beberapa jam setiap hari. Atlit ssireum ini secara asasnya akan mempelajari bagaimana untuk menguasai kekuatan semula jadi mereka serta mengetahui pelbagai strategi dalam sukan ini.

Sejarah ssireum

Ada sejarah yang menyatakan bahawa ssireum ini telah wujud sejak zaman pra-sejarah apabila Semenanjung Korea mula ditemui, yang mana ia berperanan sebagai satu bentuk pertahanan diri oleh manusia bagi melawan haiwan liar dan manusia lain. Namun begitu, catatan awal sejarah mengenai ssireum ini boleh dilihat seawal Zaman Tiga Kerajaan, yang mana ssireum ini menjadi salah satu latihan wajib dalam ketenteraan bagi tentera dalam kerajaan.

Bukti-bukti sejarah yang dapat dilihat tentang ssireum ini terdapat pada makam diraja Goguryeo, yang dibina sekitar tahun keempat sebelum Masehi di kawasan Manchuria serta bahagian utara China (kini disebut Tonggou). Bentuk dua orang penggusti pada muralnya dipercayai menunjukkan aktiviti ssireum, namun lukisan ini tidak menunjukkan apakah peranan ssireum pada waktu itu.

Selepas Zaman Tiga Kerajaan, ssireum ini telah berubah daripada satu bentuk latihan ketenteraan kepada permainan rakyat. Dalam Dinasti Goryeo (berdasarkan History of the Goryeo Dynasty) menunjukkan ada catatan tentang teguran terhadap Raja Chunghye (1315–1344) disebabkan baginda secara tidak bertanggungjawab telah menyerahkan tugas rasminya kepada pihak pembesar kerana ingin meluangkan masa berlatih ssireum dengan seorang pembantu lelakinya di dalam istana. Walaupun mendapat kritikan, kegiatan raja ini dikatakan tetap berterusan.

Bukti sejarah mengenai ssireum pada era Joseon telah mula dikesan pada abad ke-14 hingga 17 Masehi. Bermula dalam Dinasti Joseon, ajaran Confucian telah dijadikan agama rasmi negara. Taktik ketenteraan menggunakan gusti telah memperlihatkannya sebagai suatu teknik yang sudah lapuk. Ahli Confucian menyarankan agar pendidikan dalam ketenteraan (teknik mental) diutamakan berbanding teknik fizikal yang lapuk seperti ssireum ini.

Sewaktu pemerintahan Raja Sejong, catatan The Chronicles of the Yi Dynasty telah menunjukkan baginda menganjurkan pertandingan ssireum bagi anggota tenteranya sewaktu sedang belayar. Satu lagi catatan menyatakan bahawa seorang lelaki hilang nyawanya sewaktu perlawanan ssireum, dan lawannya telah diarahkan untuk membayar harga pengebumiannya, tetapi tidak dijatuhkan hukuman.

Suatu pengisytiharan yang dibuat dalam catatan King Myeongjong’s Chronicles telah mengeluarkan larangan bagi para pelayan untuk bermain ssireum di dalam kawasan istana, tetapi membenarkan ia dimainkan oleh kanak-kanak.

Sementara itu, catatan dalam King Hyeonjong’s Chronicles (sekitar 1680) pula melaporkan bahawa seorang hamba telah menikam lawannya setelah kalah dalam pertandingan ssireum.

Satu catatan lukisan Sangbak pada abad ke-18 oleh Kim Hong-Do pula telah menggambarkan pertandingan ssireum di luar rumah yang mana para ahli gusti dikelilingi oleh ramai penonton serta para penjaja makanan, sekaligus menunjukkan kebangkitan semangat rakyat pada waktu itu.

Menjelang abad ke-20, ssireum tidak lagi dijadikan latihan dalam ketenteraan, dan ia dilihat sebagai satu sukan dalam kalangan kelas bawahan masyarakat Korea. Sewaktu penjajahan Jepun di Korea, pertandingan ssireum dibenarkan, kerana ia dilihat sebagai satu sukan yang menyerupai sukan sumo. Kejohanan ssireum yang ditaja secara komersil telah dianjurkan buat pertama kalinya pada tahun 1912, yang bertempat di Danseongsa Theater di Seoul. Penganjur bagi acara ini adalah Yugakkwon Club.

Pada tahun 1915, Kwangmundae Theater di Seoul telah membiayai kejohanan ssireum selama empat minggu dan memberi hadiah utamanya seekor lembu iaitu simbol bagi hasil pertanian di Korea. Pada September 1927,  Kesatuan Ssireum Pan Joseon telah menganjurkan pertandingannya yang pertama bertempat di Sekolah Tinggi Whinmun di Seoul.

Pada tahun 1936, kesatuan ini telah membiayai Pertandingan Kejohanan Pan ssireum yang pertama di auditorium Chosun Daily News. Acara ini merupakan asas kepada Pertandingan Juara Ssireum Kebangsaan pada hari ini serta pelbagai lagi kejohanan ssireum kebangsaan yang lain.

Apa yang menarik tentang pertandingan ssireum ini adalah, pada zaman penjajahan Jepun, latihan serta kejohanan ssireum telah dijadikan alasan untuk para penentang pihak penjajah untuk mengadakan pertemuan rahsia mereka. Apabila penjajahan Jepun berakhir pada tahun 1945, ssireum mula dilupakan. Hal ini adalah kerana kebanyakan lelaki terlibat dalam proses pemulihan negara dan tidak mempunyai waktu untuk bermain ssireum.

Selepas berakhirnya era Perang Korea, pada tahun 1958, Festival Kesenian Rakyat Kebangsaan yang pertama telah diadakan dan ssireum menjadi acara dalam kategori sukan etnik. Undang-Undang Perlindungan Harta Kebudayaan Korea tahun 1962 telah menetapkan pemuliharaan terhadap sukan ssireum dan pada tahun 1972, stesen KBS (Korean Broadcasting System) telah menyiarkan kejohanan kebangsaan ssireum buat pertama kalinya.

Kejohanan ini dianjurkan oleh Kesatuan Ssireum Daehan, berlangsung selama tiga hari di Stadium Tertutup Jangchung dan disaksikan oleh hampir 10,000 penonton. Ia adalah kejayaan besar dalam penganjuran kejohanan sukan ssireum yang menarik ramai orang terutamanya atlit dalam kalangan pelajar.

Pada April 1983, Kesatuan Ssireum Rakyat Korea telah menganjurkan Universal Hercules Contest yang pertama, bertempat di Stadium Tertutup Jangchung. Acara ini telah menarik ramai penonton termasuklah ahli politik dan ahli perniagaan, serta menaikkan rating siaran televisyen sehingga 80%, mengalahkan semua siaran bagi acara sukan yang lain di Korea pada waktu itu.

Tahun 1980-an menyaksikan semakin banyak organisasi serta badan kerajaan mula menubuhkan pasukan ssireum mereka yang tersendiri, dan ini menyumbang kepada peningkatan dalam ahli profesional ssireum. Badan-badan korporat seperti Samsung, LG Group dan Hyundai mula membiayai acara-acara ssireum ini.

Malah, semakin banyak acara ssireum kontemporari yang dianjurkan. Uniform untuk para penggusti ssireum telah dibuat, sistem pengadil dan peraturan asas dikuatkuasakan serta pemakaian pelbagai gaya satba (tali pinggang) mula dilaksanakan. Elemen simbolik warna biru dan merah yang menunjukkan Eum-Yang turut dimasukkan ke dalam sukan ini seperti gabungan seluar pendek biru bersama satba merah.

Pada tahun 2017, ssireum telah diletakkan sebagai National Intangible Cultural Asset yang bernombor 131. Setahun selepas itu, iaitu pada tahun 2018, ssireum akhirnya telah disenaraikan dalam Representative List of the Intangible Cultural Heritage of Humanity, hasil daripada penyertaan bersama antara Korea Selatan dengan Korea Utara.

Falsafah di sebalik ssireum

Jika dilihat dari sudut definisi praktikal, ssireum ini dikatakan sebagai satu sukan yang ‘bukan sekadar menolak, menarik dan mengimbangkan, tetapi merupakan falsafah bagi pergerakan manusia’. Malah, perkataan ssireum itu sendiri telah digunakan untuk menggambarkan suatu jenis komunikasi dan pergelutan, dalam erti kata perbuatan, seperti seseorang yang sedang ber ‘ssireum’ (bergelut) dengan sesuatu.  Jadi, secara tidak langsungnya, ssireum ini mencetuskan satu ‘perasaan bersemangat untuk melakukan sesuatu, tetapi pada masa yang sama berjuang dan bergelut untuk mencapainya’.

Asal usul perkataan ‘ssireum’ itu sendiri masih tidak dapat dikenalpasti secara jelas. Ada pendapat yang mengatakan bahawa ia datang daripada perkataan ‘ssauda’ yang bermaksud ‘berlawan atau berjuang’, manakala ada yang menyatakan ia berasal daripada perkataan ‘saruda’ yang bermaksud ‘mengulang pergerakan yang kuat’. Apa yang pastinya, ssireum kini semakin popular bukan sahaja dalam pelbagai golongan di Korea, malah mula dikenali di seluruh dunia.

Kebanyakan daripada bekas ahli gusti ssireum kini memiliki kerjaya yang terkenal dalam pendidikan, perniagaan, politik, serta hiburan, dan sejarah mereka dengan ssireum menjadi bahagian yang penting bagi biografi hidup mereka.

Oleh itu, sukan ssireum serta para atlitnya harus mengambil peluang pada hari ini untuk mengekalkan kehadiran mereka dalam media serta budaya popular Korea. Ssireum harus kekal sebagai sebahagian daripada nilai budaya Korea dan dipelihara agar dikenali oleh generasi akan datang.

RUJUKAN:

Green, T. A., & Svinth, J. R. (2010). Martial Arts of the World: An Encyclopedia of History and Innovation. California, USA: ABC-CLIO.

Telles, T. C. B., & Barreira, C. R. A. (2020). Ssireum: Approaching the Korean Wrestling. Martial Arts Studies, 10, 98–107. https://doi.org/10.18573/mas.107


Tokku Tuan Besar (1795M-1878M): Bapa Kesusasteraan Terengganu

Ramai dalam kalangan masyarakat Terengganu serta luar Terengganu cukup mengenali Tokku Paloh sebagai seorang ulama terkemuka di Terengganu pada penghujung abad ke-19 dan awal abad ke-20. Namun, tidak ramai yang menyedari akan kehadiran seorang lagi tokoh ulama yang begitu banyak menyumbang kepada pengajaran serta penulisan kitab dan bahan-bahan ilmiah agama Islam pada masa itu. Beliau yang dimaksudkan di sini ialah bapa kepada Tokku Paloh sendiri, iaitu Tokku Tuan Besar.

Sejarah Awal

Sayyid Muhammad bin Zainal Abidin al-Idrus, atau lebih terkenal dengan gelaran Tokku Tuan Besar telah dilahirkan di Kampung Chabang Tiga, Kuala Terengganu pada malam Khamis, 28 Rejab 1207H, iaitu bersamaan dengan 18 Februari 1795M. Apa yang menariknya, beliau telah dilahirkan pada malam yang sama di mana al-marhum datuknya, iaitu Tok Makam Lama meninggal dunia.

Asal-usul Tokku Tuan Besar ini sebenarnya mempunyai perkaitan rapat dengan kehadiran orang Arab yang berketurunan Sayyid (Syed) ke Terengganu. Berdasarkan catatan di dalam buku sejarah, dikatakan bahawa bapa kepada Tokku Tuan Besar, iaitu Sayyid Zainal Abidin merupakan seorang peniaga beras dan sering berulang-alik di antara Pulau Jawa dan Semenanjung Malaysia.

Beliau telah bertemu dengan keluarga al-Idrus yang menetap di Terengganu, dan akhirnya dikahwinkan dengan salah seorang anak daripada kalangan mereka. Isteri kepada Sayyid Zainal Abidin ini merupakan anak kepada Sayyid Muhammad Mustaffa bin Ahmad al-Idrus atau Tok Makam Lama, iaitu keturunan al-Idrus yang pertama datang dan menetap di Terengganu (Engku Ahmad Zaki, 2012).

Sepertimana ulama terkemuka yang lain, Tokku Tuan Besar telah mendapat pendidikan awalnya daripada keluarganya sendiri, di mana guru-guru pertama beliau terdiri daripada ibunya serta bapa-bapa saudara di sebelah ibunya. Setelah itu, Tokku Tuan Besar telah berguru pula dengan Tok Syeikh Abdul Kadir Bukit Bayas, bersama-sama dengan sahabatnya, iaitu Tok Syeikh Duyung. Tokku Tuan Besar merupakan antara pelajar yang amat disayangi oleh Tok Syeikh Abdul Kadir kerana peribadinya yang tekun belajar, cerdas dan kuat daya ingatan.

Tok Syeikh Abdul Kadir merupakan guru yang banyak mendorong dan menasihati Tokku Tuan Besar untuk menyambung pengajiannya ke Tanah Suci Mekah bagi melayakkannya untuk menjadi seorang ulama yang berwibawa. Sebelum melanjutkan pengajiannya di Tanah Suci Mekah, Tokku Tuan Besar dikatakan terlebih dahulu telah merantau ke Patani bagi melengkapkan dirinya dengan ilmu agama.

Setelah itu, beliau telah berangkat ke Tanah Suci Mekah bagi mempelajari dan mendalami ilmu fiqh, tasawuf, usuluddin, tafsir, hadith dan Bahasa Arab. Pengajian beliau di Tanah Suci Mekah ini berdasarkan pola pendidikan yang biasa dilalui oleh ulama-ulama yang lain seperti Tok Syeikh Duyung. Sikapnya yang cerdas, rajin berusaha dan kuat daya ingatan telah membolehkan Tokku Tuan Besar menguasai dengan baik ilmu-ilmu yang terkandung di dalam bahan-bahan rujukan berbahasa Arab dan ini telah terbukti melalui hasil karya penulisannya.

Sewaktu berada di Tanah Suci Mekah inilah Tokku Tuan Besar telah bertemu jodoh dengan seorang gadis dari Terengganu yang datang untuk menunaikan haji. Setelah menamatkan pengajiannya, Tokku Tuan Besar telah kembali ke Terengganu bersama isterinya dan beliau telah menjalankan aktiviti pengajarannya di kampung asalnya, iaitu Kampung Chabang Tiga, Kuala Terengganu.

Bertempat di sinilah, Tokku Tuan Besar telah mendirikan sebuah surau kecil bagi menjadi ruang utama untuk beliau menyampaikan ilmunya. Para pelajar beliau bukan sahaja terdiri daripada masyarakat setempat, malah mereka juga datang dari luar Terengganu seperti Kelantan dan Pahang.

Apa yang istimewanya, meskipun ada dalam kalangan pelajar beliau yang buta huruf dan tidak mampu untuk membaca, namun mereka masih dialu-alukan untuk sama-sama mempelajari dan mendalami ilmu agama Islam. Apabila aktiviti pengajarannya mula mendapat perhatian serta sambutan, sebuah masjid telah dibangunkan bagi menggantikan surau tersebut, malah institusi pondok turut didirikan bagi mengembangkan lagi institut pengajian yang semakin rancak pada waktu itu.

Peranan Sebagai Syeikhul Ulama

Tokku Tuan Besar merupakan ulama yang banyak membantu dalam pentadbiran Sultan Omar serta Sultan Ahmad II. Keadaan sosial serta suasana politik di Terengganu pada zaman pemerintahan Sultan Omar telah banyak memberi ruang kepada Tokku Tuan Besar bagi memainkan peranannya dalam mendidik dan memberi pengetahuan kepada masyarakat Terengganu. Peribadi Tokku Tuan Besar yang lembut, ramah dengan masyarakat dan sabar dalam menjalankan aktiviti pengajaran merupakan antara faktor utama yang menjadikan beliau mudah diterima oleh masyarakat Terengganu pada waktu itu.

Atas dasar inilah Tokku Tuan Besar akhirnya berjaya mendapat tempat dan kedudukan istimewa dalam kerajaan di bawah pimpinan Sultan Omar, malah beliau telah diberikan kurnia dan dilantik sebagai Syeikhul Ulama atau Ketua Dewan Ulama Terengganu yang pertama. Dewan Ulama ini merupakan sebuah badan tertinggi dalam kerajaan Terengganu dan berfungsi sebagai tempat rujukan dalam hal-hal pentadbiran. Selain itu, beliau juga telah diberi gelaran sebagai Paduka Indera yang menjadikan Tokku Tuan Besar antara individu penting yang mencorakkan pemerintahan Sultan Omar.

Peranan Tokku Tuan Besar sebagai seorang Syeikhul Ulama Paduka Indera meliputi bidang politik, sosial dan pentadbiran negeri Terengganu, di mana beliau bukan sahaja bertindak sebagai guru dan penasihat kepada Sultan Omar, malah beliau juga memimpin barisan ulama yang lain bagi terus menjalankan aktiviti pengajaran dan mengembangkan ajaran Islam di Terengganu.

Hubungan baik yang terjalin antara beliau dan kesultanan Terengganu telah berjaya membangunkan Terengganu menjadi sebuah negeri yang maju dan makmur. Tokku Tuan Besar juga telah berjaya meletakkan undang-undang Syariah Islam di dalam perlembagaan negeri. Ini merupakan antara sumbangan terbesar beliau dalam melaksanakan hukuman Islam bagi pentadbiran negeri.

Sebagai tanda penghargaan dan kepercayaan terhadap peranan dan jasa yang telah diberikan oleh Tokku Tuan Besar dalam mengembangkan ajaran Islam dan mencorakkan pentadbiran Islam di Terengganu, baginda Sultan Omar telah menganugerahkan daerah Chabang Tiga serta kawasan sekitarnya kepada Tokku Tuan Besar. Malah, kawasan tersebut akhirnya telah menjadi pusat pengajaran utama bagi beliau yang kemudiannya diteruskan pula oleh anak-anak serta warisnya yang lain.

Bapa Kesusasteraan Terengganu

Tokku Tuan Besar merupakan seorang ulama dan ilmuan yang begitu aktif dalam aktiviti penulisan bahan-bahan ilmiah dan kitab-kitab agama. Berdasarkan catatan sejarah, hasil karya penulisan dan buku yang telah dihasilkan oleh beliau berjumlah 11 buah kesemuanya. Sebahagian besar daripada karya-karya penulisan beliau ini telah banyak memberi sumbangan kepada pengukuhan akidah ahli sunnah wal jamaah, dan juga dalam bidang usuluddin. Antara buku dan karya penulisan beliau dalam bidang akidah ialah:

Kitab ini merupakan kitab pertama karangan Tokku Tuan Besar yang memfokuskan kepada perbincangan mengenai ahli sunnah wal jamaah secara khusus dan menyentuh kepada dua bahagian utama ilmu akidah, iaitu ‘ilāhiyyāt dan nubuwwāt. Kitab ini adalah dalam genre puisi nazam, namum tidak terikat kepada mana-mana timbangan wazan nazam Arab. Antara huraian utama yang terdapat di dalam kitab ini adalah mengenai sifat 20 serta sifat-sifat para nabi.

Penulisan terdiri daripada suatu risalah kecil yang mengandungi tentang beberapa perkara yang wajib diketahui oleh semua mukallaf dan menjadi pengetahuan asas untuk pembelajaran kanak-kanak. Karya penulisan beliau ini adalah karya biasa yang menyentuh mengenai akidah ketuhanan, kenabian serta perkara-perkara yang berkaitan dengan solat seperti rukun, syarat, bacaan dan zikir selepas solat.

Karya penulisan ini juga merupakan sebuah risalah kecil yang memperincikan tentang makna di sebalik dua kalimah syahadah. Masyarakat Terengganu umumnya mengenali naskhah ini sebagai ‘Syahadat Tok Ku’ di mana sebahagian besar penduduk kampung dan kanak-kanak pada waktu itu telah menghafal dan mengingati isi kandungan dalam risalah ini. Istimewanya mengenai karya penulisan beliau ini adalah kerana pengertian kalimah syahadah telah dihuraikan dengan ringkas dan padat, malah pada hujung huraian, ia telah disudahi dengan doa.

Apa yang membuatkan Tokku Tuan Besar telah diberi gelaran sebagai Bapa Kesusasteraan Terengganu ialah kerana penglibatan beliau yang gigih dalam menghasilkan bahan-bahan penulisan berkualiti serta bermanfaat untuk kefahaman ahli masyarakat. Karya-karya yang dihasilkan bukan sahaja berbentuk ilmu aras tinggi, malah beliau turut menghasilkan karya-karya biasa yang membantu masyarakat awam dalam memahami asas dalam ajaran agama Islam.

Tokku Tuan Besar Meninggal Dunia

Tokku Tuan Besar telah meninggal dunia pada malam Isnin, 17 Muharam 1295 H, bersamaan dengan 22 Januari 1878 M, pada usia 84 tahun. Jenazah beliau telah dikebumikan di Tanah Perkuburan Islam Chabang Tiga, Kuala Terengganu.

Kehilangan Tokku Tuan Besar sebagai salah seorang daripada ulama terulung di Terengganu telah memberi kesan yang besar kepada pihak pemerintah, iaitu sultan, serta seluruh ahli masyarakat. Beliau bukan sahaja seorang yang giat mengajar, malah turut menyampaikan ilmu yang dimilikinya melalui hasil penulisan beliau.

Kesimpulan

Kemampuan dan kebolehan yang dimiliki oleh Tokku Tuan Besar dalam mencorakkan serta mempraktikkan kehidupan Islam yang sebenar dalam kehidupan telah banyak memberi kesan positif kepada pembangunan negeri Terengganu pada sekitar abad ke-19. Tokku Tuan Besar sendiri turut berjaya mendidik anak-anak serta warisnya bagi meneruskan perjuangan Islam dan mengangkat martabat Islam kepada suatu tahap yang tertinggi dalam pemerintahan negeri. Apa yang paling penting, Tokku Tuan Besar bukan sahaja berjuang melalui lisan (pengajaran), namun turut meninggalkan kitab-kitab penulisan sebagai warisan ilmu yang boleh dimanfaatkan oleh semua meskipun beliau telah meninggal dunia.

Rujukan

Engku Ahmad Zaki, E. A. (2012). Peranan Ulama dan Institusi Raja Memartabatkan Pendidikan Islam di Terengganu. In E. Abdul Rahman (Ed.), Terengganu Merentasi Tiga Abad: Kesultanan, Politik, Ekonomi, Agama dan Budaya (1st ed., pp. 212–229). Kuala Terengganu: Yayasan Diraja Sultan Mizan.

Norzahiah, Z., Engku Ibrahim, E. W. Z., & Syed Hadzrullathfi, S. O. (2017). Sumbangan Tok Ku Tuan Besar Dalam Pemerkasaan Pemikiran Akidah Ulama Nusantara. Proceeding of International Conference of Empowering Islamic Civilization, 47–50.

Syed Hadzrullathfi, S. O., Rohaizan, B., Engku Ibrahim, E. W. Z., Wan Mohd Yusuf, W. C., Mohamad Zaidin, M., Engku Muhammad Tajuddin, E. A., & Mohd Shahril, O. (2014). Works by Terengganu’s Scholars of the 19th Century in Dignifying the Study of Islamic Knowledge Based on the al-Qur’an. Asian Social Science, 10(9), 128–136.

Wan Zulkifli, W. H., & Azizi, U. (2011). Sumbangan Ulama Nusantara di Terengganu dalam Mengembangkan Mazhab Shafi ’ i. Prosiding Nadwah Ulama Nusantara (NUN) IV: Ulama Pemacu Transformasi Negara, (November), 449–457.


Konsep Di Sebalik Thanos Dan The Purge

Pernah tengok filem Avengers 2 ataupun The Purge? Jika pernah, anda perasan atau tidak yang bahawasanya kedua-dua filem ini menggunakan konsep yang hampir sama?

Thanos, seorang watak penjahat di dalam filem Avengers 2, memberi justifikasi terhadap pembunuhan beramai-ramai yang dilakukan olehnya adalah untuk memperbetulkan imbangan alam semesta.

Thanos berpendapat sumber hasil bumi di dalam alam semesta sudah tidak mencukupi untuk menampung keseluruhan penduduk di dalamnya. Jesteru itu, dia berpendapat bahawa satu tindakan drastik yang harus dibuat iaitu membunuh separuh kehidupan di alam semesta bagi menjaga kemandirian alam semesta dan kewujudan spesis itu sendiri.

Manakala, di dalam francais filem thriller seram The Purge, dalam filem-filem tersebut terutamanya dalam filem The Purge: Anarchy, The Purge: The First Election Year dan The First Purge, konsepnya bagi penulis lebih kejam berbanding dengan konsep Thanos di mana pihak autoriti membenarkan penduduknya untuk melakukan sebarang jenayah dalam masa 12 jam, di mana jenayah bunuh turut dihalalkan di dalam tempoh tersebut.

Hujah NFFA (New Founding Fathers of America), watak parti pemerintah bagi Amerika Syarikat di dalam filem itu, antaranya adalah untuk mengukuhkan ekonomi (membasmi kemiskinan) dan mengurangkan kadar jenayah.

Soalan yang mungkin bermain di minda pembaca adalah adakah konsep yang kejam ini mempunyai asas yang kukuh? Jika pembaca belajar subjek ekonomi asas di sekolah menengah, kolej, ataupun universiti, terdapat tiga masalah ekonomi yang wujud di dunia ini iaitu:

Jesteru itu, konsep yang ada pada filem-filem tersebut adalah salah satu cara untuk menyelesaikan masalah ekonomi yang pertama. Pengurangan terhadap entiti yang menggunakan sumber akan memberi ruang yang lebih terhadap entiti yang lain untuk menggunakan sumber tersebut.

Contoh yang paling mudah, jika A dan B diberikan hanya sebiji buah epal, A dan B terpaksa berkongsi buah epal tersebut. Namun jika A membuat keputusan untuk membunuh B ataupun kita lenyapkan terus B di dalam situasi tadi, A tidak perlu berkongsi epal tersebut. Oleh itu, konsep yang diamalkan oleh kedua-dua watak tersebut ada asasnya.

Thomas Robert Malthus, seorang agamawan Kristian yang bermazhab Anglican dan sarjana ekonomi pada abad ke-18, telah membuat satu teori berkait rapat dengan konsep ini, iaitu teori berkaitan dengan pertumbuhan populasi. Thomas, berdasarkan teorinya, menyatakan pertumbuhan populasi manusia mempunyai potensi untuk bertambah secara geomatrik dan pertumbuhan terhadap makanan adalah secara arematik di mana secara ringkasnya, pertumbuhan populasi manusia itu lebih laju berbanding dengan pertumbuhan makanan. Dia berhujah bahawa setiap pertumbuhan makanan, akan menyebabkan pertumbuhan populasi yang lebih banyak. Hasil daripada teori beliau, teori Malthusian Trap diperkenalkan.

Berdasarkan graf di atas, Malthusian trap terjadi bilamana kuantiti makanan yang diperlukan bersamaan atau lebih daripada makanan yang ada. Bilamana ini berlaku, akan terjadinya bencana dari sudut ekonomi dan sosial seperti kebuluran, perang yang berleluasa, peningkatan kadar jenayah dan sebagainya. Pada pendapat Thomas, terdapat dua cara untuk mengawal populasi manusia iaitu :

Bagi beliau, positive checks itu akan terjadi apabila Malthusian trap itu telah berlaku. Jesteru itu, bagi beliau, preventive checks itu lebih baik untuk mengelakkan kejadian yang sebaliknya yang membawa kepada kemudaratan yang lebih parah.

Konsep yang diguna pakai oleh filem Avengers 2 dan The Purge adalah berdasarkan konsep yang diterbitkan oleh Thomas Malthus namun watak di dalamnya menggunakan positive checks untuk mengawal populasi bagi menyelamatkan sebahagian besar daripada populasi di dalam jangka masa yang panjang.

Thanos dan NFFA (walaupun tindakan NFFA sebenarnya merupakan penindasan terhadap orang miskin) sanggup menjadi agen untuk mengurangkan populasi penduduk bagi mengelakkan kesan yang lebih parah akibat daripada Malthusian trap. Maka dengan itu, jelaslah sebenarnya konsep tersebut bukanlah tidak mempunyai asas langsung walaupun secara moral ianya bersifat sangat kejam.

Sebenarnya banyak para sarjana ekonomi yang menyangkal teori Thomas Malthus berkaitan dengan pertumbuhan populasi dan kesan terhadap pertumbuhan populasi itu sendiri. Insya-Allah penulis akan buat artikel yang baru bagi menjelaskan hujah yang menyangkal teori ini.

Rujukan

Malthus, Thomas Robert (1798). “An Essay on The Principle of Population” (PDF). Electronic Scholarly Publishing Project. Retrieved 29 March 2018.


Bahubali – Bukti Rakyat Malaysia Cintakan Filem Sejarah

Setakat ini, Polis Evo adalah filem Malaysia yang mencatatkan kutipan tertinggi di Malaysia, sekaligus memberi nafas baru yang rakyat Malaysia tidak terikat pada karya yang berbentuk rempit, gangster semata-mata, atau pun cinta yang sudah terlalu mual untuk dihadam kerana terlalu banyak dikitar semula jalan ceritanya baik di layar filem atau helaian novel.

Tetapi saya tidak mahu yang pengiat filem tempatan memandang bahawa sekarang ini trend filem polis sedang bermain dalam sanubari rakyat Malaysia sebaliknya, saya mahu mereka nampak bahawa buat filem yang terbaik, maka anda akan mendapat kepercayaan kami untuk turun ke panggung wayang.

Lalu saya mendapati bahawa sebenarnya rakyat Malaysia juga turut suka mencintai filem yang berlatarkan epik sejarah. Sebelum ini, saya melihat perkongsian video di sebuah laman page Siakap Kelip tentang filem Bahubali mencecah lebih 20 ribu perkongsian dan ditonton lebih daripada 1 juta kali, menunjukkan bahawa rakyat Malaysia memang mencintai filem sedemikian.

Lihatlah Bahubali yang menjadikan sebuah kerajaan Purba India Avanti, berlatarkan sebuah kota bernama Mahismati yang merupakan sebuah kerajaan orang Arya yang terletak di Utara India hari ini. Ianya disebut dalam Mahabrata dan Digha Nakaya. Tetapi hari ini kisah tentang Mahismati dijadikan filem orang Dravidia dari suku Telegu. Ya, saya tahu yang Bahubali hari ini banyak difiksyenkan demi memberi nafas komersial di dalam filem itu. Terdapat unsur-unsur kreativiti dalam filem itu dan unsur fantasi yang boleh diterima.

Hari ini pun kebanyakan daripada kita dah mula menempah tiket untuk menonton sekuel filem ini pula dipanggung wayang. Suasana 1 Malaysia mula terlihat dipanggung wayang. Orang Melayu dan Cina mula membanjiri panggung wayang, demi menonton filem Tamil ini.

Tetapi yang penting, dari perkongsian dan tontonan tentang filem ini, saya memutuskan bahawa rakyat Malaysia masih cintakan filem berkualiti dari apa-apa genre pun. Kalau suatu hari nanti, kita nak bikin sebuah lagi filem epik sejarah, lebih-lebih lagi tentang kerajaan-kerajaan purba Melayu yang wujud di seluruh Nusantara ini, maka moment dan peristiwa apa yang menurut kami paling sesuai difilemkan?

1. Kisah Srikandi Melayu Adhruja Wijayamala Singha Mememanggal Kepala Raja Thai

Kisah mengenai srikandi Melayu mengetuai para janda dan anak dara menentang penjajah Sukhothai yang cuba menjajah kerajaan Melayu Ligor di Selatan Thailand hari ini. Keberanian srikandi Melayu harus difilemkan. Boleh kita membayangkan bagaimana srikandi ini mempin askar elit yang terdiri dari anak dara dan janda ke medan perang, bertempur dengan gajah-gajah Thai lalu mencari kepala Raja Ramkhaeng lalu memenggal raja penakluk agung itu.

2. Kejatuhan Empayar Melayu Melaka

Menceritakan mengenai saat-saat terakhir kejatuhan empayar ini. Menggambarkan sebenar-benarnya situasi yang terjadi pada saat Melaka. Menggambarkan bagaimana askar Melayu ketika itu melawan armada Portugis dengan senjata api dan meriam di samping senjata tradisional seperti keris, lembing, sumpit dan tombak. Menggambarkan pada rakyat Malaysia bagaimana gambaran Kota Melayu Melaka yang sebenarnya, bukannya perkampungan kecil yang rajanya bertakhta di hujung kampung, sebaliknya istana kayu bersalut emas yang setinggi 7 tingkat!

3. Ratu Unggu Mempertahankan Pattani

Pattani ialah sebuah kerajaan Melayu agung yang bertapak di utara semenanjung pada hari ini. Dalam sejarahnya, zaman keemasan Pattani ialah ketika era pemerintahan ratu-ratu perempuannya termasuk Ratu Unggu. Ada dalam sejarah, dicatatkan bahawa Ratu Unggu berjaya mempertahankan Pattani daripada angkatan 60 ribu orang tentera Thai.

Selain itu, yang paling mengagumkan tentang kota Pattani ketika itu adalah diceritakan bahawa kubu pertahan Pattani dibina sepuluh lapis dan di mana pada setiap satunya diletakkan sebuah Meriam dan antaranya ialah Meriam Seri Patani, Meriam Seri Negara dan juga Meriam Mahalela.

Dicatatkan bahawa angkatan paling besar Siam dalam sejarahnya iaitu bala 60 000 orasng askar itu tumpas pada pakatan Pattani-Johor-Portugis.

4. Kisah Hidup Laksamana Hang Nadim

Selepas kejatuhan Melaka, ada satu figura yang tidak pernah menyerah kalah demi menuntut bela ke atas Melaka. Figura itu ialah Laksamana Hang Nadim yang memimpin saki-baki tentera Melaka menggempur Portugis dan dicatatkan Laksamana Hang Nadim wira menentang Portugis untuk sekurang-kurangnya 32 buah pertempuran! Bayangkan kalau kita filemkan kisah Laksamana Hang Nadim ini. Pasti jati diri anak bangsa kita marak menontonnya.

5. Kisah Lima Orang Daeng Bersaudara

Kisah keberanian dan semangat kekeluargaan kelima lima orang anak raja Bugis dari Luwuk ini harus difilemkan ala ala Final Fantasy,bagi saya.Sangat mengagumkan membaca kisah perjuangan mereka berkhidmat dengan raja-raja Melayu di Semenanjung Tanah Melayu,Sumatera dan Kalimantan seterusnya mengukir nama yang cukup hebat dalam sejarah Nusantara.

6. Kisah Hidup Nakhoda Ragam

Sesungguhnya, kegemilangan Brunei di puncak keemasannya adalah di bawah pemerintahan baginda. Untuk pengetahuan semua, baginda Nakhoda Ragam atau nama lainnya Sultan Bolkiah merupakan salah satu daripada “conqueror” dalam sejarah Melayu yang harus kita banggakan.

Untuk rekod, empayar Brunei di bawah Nakhoda Ragam membentang ke keseluruhan Pulau Borneo seperti Sambas, Tanjungpura, Kota Waringin, Banjarmasin, Pasir, Kutai, Bulungan dan lain–lain lagi wilayah yang terkenal dalam Borneo, bahkan tidak cukup dengan itu, empayarnya sampai pula ke Kepulauan Sulu, Palawan,Mindoro,Keramian hingga Luzon dan Manila. Baginda berjaya menewaskan Raja Sulu dan Luzon dalam melebarkan empayarnya.Kekuasaan Brunei dirasai dari seluruh Borneo hingga ke Kota Seludong di Luzon,Filipina (kini dikenali sebagai Manila).

Bayangkan kalau kita buat filem tentang penaklukan baginda?

7. Singapura Purba Menahan Gempuran 200 ribu tentera Majapahit

Apabila Parameswara, raja Melayu terakhir kerajaan Singapura Purba menghukums eorang dayang tanpa selidik, maka ianya telah mengundang pengkhianatan seorang bangsawan bernama Sang Rajuna Tapa. Sang Rajuna Tapa telah mengirimkan surat kepada Raja Jawa menjemput raja Jawa itu untuk menakluk Singapura Purba. Maka bala askar paling besar dalam sejarah nusantara digerakkan untuk menakluk kota Singapura Purba. Sejarah mencatatkan bahawa terdapat lebih 200 000 orang askar Jawa mara dari Pulau Jawa untuk menjatuhkan Singapura Purba.

Hebatnya, Kota Melayu Singapura Purba ini mampu bertahan lebih daripada sebulan gempuran daripada Majapahit. Bayangkan betapa kukuhnya pertahanan kota ini. Kita boleh buat sebuah filem yang menggambarkan bagaimana Raja Majapahit berusaha sehabis baik untuk pastikan segala-galanya mampu menjatuhkan Singapura Purba. Gelombang askar demi askar, cara pelbagai cara untuk menjatuhkan kota ini digunakan tetapi berhasil dengan kegagalan sehinggalah Sang Rajuna Tapa, menjadi pengkhianat apabila membuka pintu untuk askar Jawa masuk lalu membumihanguskan kota itu.

Parameswara sempat lari lalu menubuhkan Kesultanan Melayu Melaka…

8. Melaka Menewaskan 90 Ribu Tentera Dai-Viet

Dalam kroniel Dinasti Ming ada mencatatkan bagaimana Kesultanan Melayu Melaka pernah menghantar askar memerangi Vietnam. Dalam sejarah, Maharaja Vietnam yang dimaksudkan diatas adalah Le Than Tong. Pada zaman beliau wilayah kekuasaan Vietnam mencapai sehingga sempadan Burma. Le juga dikatakan telah menyerang kerajaan Lanxang dengan 90 ribu askar namun dalam satu serangan mereka telah kalah dan terpaksa berundur kembali.

Walaupun dalam catatan sejaran Lanxang dan Vietnam tidak pernah menyebut keterlibatan Melaka dalam perang diantara Lanxang dan Vietnam ini, namun kronik China ada mencatatkannya.

Dikatakan bahawa 90 ribu bala tentera Vietnam telah melanggar Lanxang namun mereka berjaya diusir oleh angkatan perang Melaka dan mengakibatkan mereka kehilangan seramai 30 ribu nyawa.

Ini mungkin berpunca dari sikap biadap Vietnam pada utusan Melaka yang terkandas di persisiran Vietnam selepas balik dari China. Memandangkan tentera Melaka perlu merentas negara Kemboja atau Siam Ayuthia untuk ke Lanxang maka dapatlah disumpulkan bahawa salah satu atau kedua dua pihak ini telah membenarkan bala tentera Melaka melintasi negara mereka kerana berasa terancam dengan dasar perluasan kuasa Vietnam sepanjang pemerintahan Maharaja Le Than Tong 1460-97 serta juga kehebatan bala askar Melaka itu sendiri.

9. Perang Kastila: Brunei Vs Sepanyol

Dalam perang ini, ianya menceritakan tentang perang antara Brunei yang membawa 1000 orang askar dan juga 400 orang tentera Sepanyol, bersama dengan 1500 tentera Filipina dan juga 300 orang Borneo bersama dengan dua orang pengkhianat dari Brunei sendiri.

Pada Mac 1578, Dr. Francisco De Sande Kapten Sepanyol di Manila bertolak ke Brunei dengan 40 kapal perang. Ia sampai ke perairan Brunei dan mengutuskan surat kepada Sultan Saiful Rijal meminta baginda menerima pederi Kristian. Baginda tidak menerimanya dan tidak mahu mengalah kepada musuh Islam. Pada 14 April 1578 de Sande melanggar Brunei. Dengan serta merta armada Sepanyol membedil kapal-kapal perang Brunei yang sebanyak 50 buah.

Askar-askar Brunei yang tidak bersedia tidak dapat berbuat apa-apa apabila armada mereka hangus dan tentera Sepanyol menyerang kampong air. Istana Sultan akhirnya dapat ditawan dan semua harta benda Sultan dan penduduk dijarah mereka. Namun Sultan dan para pengikutnya berundur ke Jerudong. Setelah ke Jerudong Sultan kemudian berpindah pula ke Pulau Raja. Bendahara Sakam yang mengiringi Sultan kemudian kembali ke Brunei dan menghimpunkan pahlawan-pahlawan Islam.

Catatan barat ada menyebut bahawa mudahnya serangan terhadap Brunei oleh Sepanyol adalah disebabkan oleh pembelotan dua orang pembesar Brunei yang tidak berpuas hati dengan Sultan. Pada 1578, Pengeran Bendaraha Sakam memimpin serangan ke Brunei dengan lebih daripada 1000 orang pahlawan. De Sande dapat dikalahkan dan lari meninggalkan Brunei. Pasukannya dikejar sehingga ke Nausung (Sabah).

10. Pakatan tentera Johor-Belanda Mengalahkan Portugis Dan Menawan Melaka

Ini penting kerana ini menggambarkan sifat diplomasi orang Melayu dalam mendapatkan bantuan musuh Portugis sendiri di Nusantara iaitu Belanda sehingga Belanda bersetuju untuk bersama Johor. Boleh digambarkan askar-askar Melayu bertungkus lumus menuntut bela di atas apa yang terjadi pada nenek moyang mereka, Melaka.

11. Serangan Rajendra Chola ke atas Empayar Srivijaya

Kisah ini perlu difilemkan bagaimana Chola sebuah Empayar di Selatan India menyerang sebuah kerajaan Melayu iaitu Srivijaya yang ketika itu dipercayai berpangkalan di Kedah Tua dan bagaimana pada awalnya kekalahan tentera Melayu sebelum serangan balas dilakukan menghalau saki baki Chola di bumi Melayu. Gambarkan perjuangan mereka menuntut kemerdekaan dan perjuangan mereka memastikan bahawa tanah air tidak dijajah oleh kuasa luar!

12. Che Bo Nga Menyatukan Seluruh Champa

Kisah bagaimana disaat kejatuhan Champa, muncul seorang tokoh bernama Che Bunga yang berjaya menyatukan seluruh Melayu Champa dan berjaya memberi harapan kepada Champa sebelum kematian baginda meranapkan terus sinar Champa. Boleh filemkan bagaimana baginda berperang dengan Dai-Viet yang mempunyai ketumbukan askar yang jauh berkaliganda daripada ketumbukan askar yang dimilikinya. Gambarkan taktikal dan strategi perang baginda yang sangat ampuh itu.


Kisah Pertapa Wanita Kuarantinkan Diri Sendiri

Bohonglah kalau sudah duduk terlalu lama di rumah, rasa macam nak gila kan? Tetapi itulah harga yang perlu dibayar semasa Perintah Kawalan Pergerakan (PKP) dikuatkuasakan demi meratakan kadar penularan Covid-19 di negara ini.

Anda rasa anda bosan? Itu sedikit sahaja jika dibandingkan kehidupan yang dilalui pertapa wanita pada Zaman Pertengahan. Mereka ini akan diletakkan dalam satu bangunan kecil dengan tugas mereka mudah: berdoa dan memberi nasihat kepada ahli kariah.

Mungkin ada kata ini kacang tetapi hakikatnya, mereka yang menjalani kehidupan sebagai pertapa akan dikurung dalam bangunan itu sehingga ke akhir hayat mereka. Dan sel yang dihuni tidak selesa langsung dan ditempatkan di kawasan laluan utama atau di tengah-tengah petempatan.

Tetapi di sebalik semua itu, mereka dianggap selebriti keagamaan dan dikatakan mempunyai pelbagai kuasa magis termasuk membantu urusan orang mati yang berada di alam barzakh. Dengan kedudukan mereka yang strategik, sel mereka turut berfungsi sebagai bank, sekolah dan tempat bergosip.

Bukan mudah bagi mana-mana wanita untuk menjadi pertapa yang perlu beribadat dan menjadi sumber rujukan komuniti mereka itu. Tetapi kunci untuk menjadi seorang pertapa ialah mengakui kelemahan diri dari segi fizikal dan mental.

Perkara ini dibangkitkan seorang pertapa wanita bernama Julian of Norwich (1343-1416) dalam teks A Revelation of Love. Menurutnya, apabila semua kelemahan ini ditangani dengan tindakan yang bersifat tuntas, maka itu dapat membantu mereka mengharungi kehidupan tanpa sebarang halangan walaupun sebagai pertapa.

Memandangkan status mereka sebagai orang suci, pertapa wanita dinasihatkan untuk menjaga pancaindera dan tingkap mereka dari unsur-unsur asing yang boleh merosakkan diri mereka.

Justeru, untuk mengelak perkara berkenaan berlaku, seorang penjaga akan menjaga tingkap bangunan sang pertapa. Ini termasuklah menghalau mana-mana individu yang disyaki membawa berita palsu dan pembohongan.

Tetapi apa rahsia pertapa-pertapa wanita ini kekal siuman walaupun berada dalam kurungan seorang diri? Jawapannya ialah sentiasa menyibukkan diri dengan melakukan pelbagai aktiviti.

Abbot Aelred dari Rievaulx menyifatkan ketiadaan atau kekurangan aktiviti semasa menjalani kehidupan sebagai pertapa boleh mengundang kebencian terhadap kesunyian dan terhadap sel kurungan mereka .

Justeru bagi mengelak perkara itu berlaku, mereka melakukan perkara-perkara tertentu seperti menyebut psalm dan membaca Bible pada waktu tetap tertentu dalam sehari. Apa yang dilakukan mereka ini sebenarnya merujuk rutin kehidupan seharian dalam konteks moden hari ini.

Jika tidak sibuk dengan rutin ibadat, para pertapa juga turut digalakkan melakukan perkara-perkara yang mencerdaskan minda seperti menjahit atau pembaca. Salah satu rutin yang diketahui ialah para pertapa ini menjahit pakaian untuk orang gereja dan orang miskin.

Bagi para pertapa wanita ini, sel kurungan mereka amat menekan jiwa. Tetapi dari satu segi, ia turut menawarkan kebebasan spiritual mutlak yang tidak boleh dinikmati di mana-mana. Bagi mereka, kurungan itu ibarat kunci meraih kebebasan hakiki dari belenggu dunia.

RUJUKAN:

Gertrude Perk, Godelinde. (2020). Coronavirus: advice from the Middle Ages for how to cope with self-isolation. The Conversation. https://theconversation.com/coronavirus-advice-from-the-middle-ages-for-how-to-cope-with-self-isolation-134585


Holy Grail Melayu Di Galeri Petronas

Dalam Rentaka Sekalian Bijasura ada disebutkan pelbagai manuskrip terahsia Melayu yang menjadi sumber kepada ‘Renaissance Kedua’ Eropah dan Dunia Barat kepada masa depan Age of Aquarius mereka. Mahakarya-mahakarya Melayu bukanlah ada dua, Sulalatus Salatin atau Hikayat Hang Tuah namun beribu-ribu!

Salah satunya Kitab Ilmu Bedil (MS 101). Selama ini kita asyik bergocoh tentang Hang Tuah, dan segala perkara yang tak membawa significant pada perkembangan peradaban kita, apa salahnya kita keluar dari zon selesa dan kaji manuskrip-manuskrip berat sikit. Keluar dari sekian banyak polemik yang membodohkan dan mula kaji karya-karya lain, hasilkan analisisnya dan terbitkan ke khalayak ramai.

Book of Malay Traditional Weaponry. Nampak ohsem nama ni kan? Lagi ohsem bila kita baca penerangannya oleh UNESCO:

“Kitab Ilmu Bedil (MS 101) or Book of Traditional Weaponry, is a Malay manuscript which is regarded as a traditional literary genre written in the mid-19th century containing the precious traditional knowledge on weaponry. It includes the making of traditional firearms, guns, firing and shooting techniques, position, marksmanship, unerring, and ammunition.”

Pergghhhh… memang smart habaq hang. Sekarang juga Srikandi bagi job kat sejarahwan dan cendekiawan Melayu untuk menggerakkan punggung masing-masing, cargas mengkaji Kitab Ilmu Bedil ini, buat analisis dan terbitkan. Ini takdelah pasal bergocoh pasal perkara remeh temeh, tapi jom bedah tentang“the making of traditional firearms, guns, firing and shooting techniques, position, marksmanship, unerring, and ammunition” pun kita nak baca jugak. Barulah sel-sel otak berhubung.

Bertuahnya di Galeri Petronas ada buat pameran ALEGORI: Contemporary Art Expressions from Malay Manuscripts bermula 14 November 2017 – 04 February 2018, masa 10am – 8pm. Masuk adalah PERCUMA. Free of charge. Itu yang tertera di laman web mereka.

Kalau kau orang taknak ketinggalan dengan orang putih yang maju mengkaji khazanah kita supaya mereka dapat sumber-sumber ‘backup’ untuk menghadapi ‘post apocalypse’ dalam abad mendatang, datang dan tengok sendiri semua ‘precious gems’ ini.

Indah bukan peradaban Melayu?

~Srikandi


Pamalayu: Dari Bumi Jawa Mudik Ke Bumi Melayu

Pamalayu ialah nama sebuah ekspedisi ketenteraan yang dijalankan oleh Kerajaan Singhasari yang berpusat di Pulau Jawa,untuk menundukkan Kerajaan Malayu Dharmasraya di Jambi pada masa itu.Ekspedisi ini telah dimulakan oleh Raja Kertanegara pada tahun 1275.Ekspedisi Pamalayu ini merupakan salah satu peristiwa yang membuktikan persaudaraan antara etnik Melayu dan Jawa yang selalu dipandang sebagai hubungan adik beradik yang buruk dalam sejarahnya.

Etnik Melayu dan Jawa kedua duanya berasal dari rumpun Malayo-Polinesian yang mendiami Kepulauan Melayu ini.Etnik Melayu kebanyakan mendiami Sumatera,Semenanjung Tanah Melayu dan sebahagian besar Pulau Borneo.Manakala etnik Jawa pula banyak tinggal di Pulau Jawa,dan ada juga komuniti etnik Jawa yang tinggal di Semenanjung Tanah Melayu,Sumatera dan Surinam di Amerika Selatan(dibawa sebagai pekerja ketika era kolonial dahulu)

Setelah sekian lamannya,perhubungan etnik Jawa dan Melayu diprasangka buruk oleh sesetengah ahli sejarahwan.Banyak pandangan skeptikal diberi kepada kedua dua etnik ini,yang kononnya dianggap saling bermusuhan antara satu sama lain.Tambahan pula,di zaman moden ini,pasang surut hubungan antara Malaysia dan Indonesia kini seringkali dianggap sebagai “kesinambungan semula pertelingkahan Jawa-Melayu”,memandangkan pusat pemerintahan Indonesia terletak di Pulau Jawa manakala pemerintahan Malaysia berpusat di Semenanjung Malaysia kini.

Bagi saya,ini adalah pandangan yang sempit lagikan jumud.Etnik Jawa dan Melayu sejak dari dahulu lagi hidup dengan saling bergantung antara satu sama lain.kedua dua etnik ini walaupun mempunyai budaya,bahasa dan adat kepercayaan yang tampak berbeza,namun hubung kait antara mereka sebenarnya sangat rapat dan saling bergantung antara satu sama lain.Kedua dua mereka mempunyai persamaan genetik dan menjadi etnik yang dominan di Kepulauan Melayu ini.

Etnik Jawa dan Melayu sebenarnya saling bergantungan antara satu sama lain,walaupun saling bertelingkah dan”bertengkar”.Ini adalah biasa kerana hubungan antara Jawa dan Melayu seperti adik dan abang,sama seperti kita dan adik beradik kita yang lain di rumah.Kadang-kadang perkara kecil pun sampai tidak berpuas hati dan bergaduh dengan adik beradik kita.Namun bak kata pepatah,carik carik bulu ayam lama lama bertemu jua.
Begitulah perumpamaan yang diberi oleh saya terhadap hubungan etnik Jawa dan Melayu ini.Huhuhuhu…

Melalui peristiwa penghantaran ekspedisi Pamalayu inilah,kita dapat lihat sebenarnya kedua dua etnik ini saling bergantungan antara satu sama lain.

Kisahnya bermula apabila…..

Orang Mongol,dari tanah mereka di Asia Tengah berjaya membina sebuah empayar daratan yang terbesar di dunia,di bawah ketua mereka,Genghis Khan.Orang Mongol yang terkenal dengan keganasan dan kekejaman mereka,berjaya membumihanguskan pusat kerajaan Islam di Baghdad seterusnya menyebabkan kecemerlangan tamadun Islam di Timur Tengah mula merosot.Tentera berkuda Mongol terus mengganas sehingga ke benua Eropah,di mana banyak kerajaan di sana hangus dimusnahkan oleh mereka.

Empayar Mongol ketika itu menguasai sebahagian besar daratan dunia dan dianggap sebagai empayar besar yang tidak terkalahkan pada masa itu.

Orang Mongol juga mara ke China dan menakluknya,sehingga membawa kepada kejatuhan Dinasti Song yang memerintah China pada masa itu.

Pada tahun 1260,Kublai Khan,cucu Genghis Khan mengistiharkan dirinya sebagai maharaja China setelah berjaya mengalahkan tentera Dinasti Song di Khanbaliq(kini lebih dikenali sebagai Beijing),dan dinasti baru dari keturunan Mongol memerintah China dengan nama Dinasti Yuan.

Kublai Khan kemudiannya mengarahkan kerajaan-kerajaan bawah angin supaya menghantar ufti dan tunduk terus kepada China,di bawah Dinasti Yuan.Oleh itu,beliau menghantar utusan ke negeri negeri tersebut.Sekiranya tuntutan itu ditolak,maka bersedialah untuk diserang negerinya.

Pada tahun 1269,utusan Kublai Khan,bernama Meng-Ki tiba di kota Singhasari untuk berjumpa dengan Kertanegara untuk menyampaikan hasrat tuannya itu.Kerajaan Singhasari terletak di Jawa Timur dan antara kerajaan terkuat di Kepulauan Melayu pada masa itu,selepas kemerosotan Sriwijaya.

Kertanegara murka apabila mendengar tuntutan Kublai Khan itu.Baginda menolak dengan keras tuntutan itu.Bukan itu sahaja,malahan Meng-Ki juga dipotong hidung dan telinganya.Dahinya ditekap perkataan TIDAK dengan besi panas.Utusan tersebut pulang ke China menghadap maharajanya.
Tindakan Kertanegara mencetuskan kemurkaanya.

Kertanegara yang sudah lama mengetahui ancaman yang bakal menimpanya,telah mengerakkan tenteranya untuk menakluk Pulau Madura dan Nusa Tenggara.Untuk bersedia menghadapi ancaman Mongol,baginda mesti menyatukan wilayah wilayah di Kepulauan Melayu di bawah pemerintahannya.

Pada tahun 1275,dengan beratus ratus kapal laut,baginda melancarkan Ekspedisi Pamalayu,di bawah pimpinan ketua turus angkatan tentera lautnya,Kebo Anabrang.

Misi ekspedisi ini ialah untuk menundukkan Kerajaan Malayu Dharmasraya,satu lagi kerajaan kuat di Asia Tenggara pada masa itu.Kerajaan Malayu Dharmasraya merupakan sebuah kerajaan Melayu yang terletak di wilayah Jambi di pulau Sumatera.Kerajaan ini mengawal jalan perdagangan maritim di Selat Melaka selepas kemerosotan Empayar Sriwijaya.

Di bawah Srimat Trailokyaraja,orang Melayu berjaya menguasai semula jalan perdagangan maritim di Selat Melaka selepas kemerosotan Sriwijaya.Kerajaan Malayu dikatakan menguasai selatan Sumatera dan Semenanjung Melayu.Kerajaan Malayu pada masa itu dikuasai oleh raja raja dari Dinasti Wangsa Mauli.

Peristiwa pengiriman Ekspedisi Pamalayu ini tercatat kemas dalam sumber sejarah utama orang Jawa iatu Pararaton dan Negarakretagama.

Tujuan pengiriman ekspedisi Pamalayu yang sebenarnya ialah;

1.Mengukuhkan kekuasaan Singhasari ke pulau-pulau lain di luar Pulau Jawa.

2.Membendung serangan besar besaran dari tentera Mongol
3.Menyatukan kekuatan kerajaan kerajaan di Kepulauan Melayu di bawah satu panji untuk menghadapi ancaman Mongol.

Pada tahun 1277,ekspedisi Pamalayu berjaya menundukkan Kerajaan Malayu dengan baik tanpa sebarang pertumpahan darah,walaupun raja Malayu menentang kemasukan armada Singhasari ke negerinya.

Kerajaan Malayu akhirnya menjadi negeri bawahan Singhasari.Jajahan Singhasari meluas sehingga ke Semenanjung Melayu dan selatan Borneo.Singhasari berjaya menguasai perdagangan maritim utama di Selat Melaka.

Kertanegara berjaya menguatkan tenteranya yang terdiri dari kerajaan kerajaan di sekitar Kepulauan Melayu untuk menghadapi ancaman Mongol nanti.

Ketika Champa,satu lagi kerajaan rumpun Malayo-Polinesian di tanah besar,bergelut menghadapi serangan demi serangan tentera Mongol dari utara pada tahun 1285,kerajaan Singhasari mengirimkan hadiah persahabatan kepada kerajaan Malayu yang telah menjadi negeri bawahannya.

Pada tahun 1286,Kertanegara telah mengirimkan sebuah arca keagamaan Amogaphasa kepada raja Malayu,iatu Srimat Tribhuwanaraja Mauli untuk ditempatkan di Dharmasraya.Pada pelapik bawah arca itu,terdapat satu inskripsi yang diukir yang menyebut mengenai tujuan pengiriman arca ini.

Dalam inskripsi ini,Kertanegara membahaskan dirinya sebagai Maharajadhiraja yang mengrimkan hadiah kepada Maharaja Tribhunawaraja Malayu.Jika dilihat dari gelaran yang dipakai,Kertanegara meletakkan dirinya lebih tinggi dari pemerintah Malayu,memandangkan Malayu telah menjadi negeri bawahan Singhasari sahaja.

Inskripsi ini menjadi rujukan utama sejarahwan Indonesia,dan kini dikenali sebagai inskripsi Padang Roco.

Sebagai balasannya,Raja Tribhunawaraja mengurniakan dua orang puterinya kepada Kerajaan Singhasari.Dua orang puterinya terkenal dengan nama Dara Jingga dan Dara Petak.

Dara Jingga kemudiannya berkahwin dengan Kebo Anabrang,ketua turus tentera dalam Ekspedisi Pamalayu tadi,manakala Dara Petak berkahwin dengan Nararya Sanggramawijaya,menantu Kertanegara.
Ekspedisi Pamalayu berakhir pada tahun 1293.

Kertanegara sememangnya berpandangan jauh dan bercita cita tinggi.Cita citanya untuk menakluk kerajaan Malayu,untuk menggalang kekuatan Nusantara untuk menghadang ancaman Mongol sememangnya patut dipuji.Kertanegara,seorang raja Jawa juga turut memohon bantuan dari kerajaan Melayu,yang tak lain tak bukan juga merupakan saudara jauh mereka juga.

Namun,sayang seribu kali sayang,penyatuan ini sememangnya tidak berjaya mengekang ancaman Mongol.Kertanegara akhirnya dibunuh oleh Jayakatwang,putera negeri Kediri yang menjadi negeri bawahan Singhasari.Pada tahun 1291,tentera Mongol berjaya memasuki Pulau Jawa dengan pertolongan Jayakatwang.Jayakatwang akhirnya melanggar Singhasari bersama tentera Mongol pada taun 1292 dan membunuh Kertanegara dalam satu upacara keagamaan Tantrik.

Singhasari akhirnya jatuh ke tangan Jayakatwang pada tahun 1293.Segala perancangan mega Kertanegara untuk menyekat ancaman Mongol,hancur luluh begitu sahaja akibat perbuatan orang dalam yang berbuat khianat.Dari situ,kita boleh mendapat pengajaran bahawa setinggi manapun keagungan pencapaian sesebuah negara itu, ianya boleh musnah dengan hanya melalui pengkhianatan orang dalam sahaja.

Salah seorang kerabat Kertanegara yang terselamat ialah menantunya sendiri,Nararya Sanggramawijaya atau lebih dikenali sebagai Raden Wijaya.

Dengan strategi,kebijaksanaan,kelicikan dan kerjasama dari kaum kerabatnya,Raden Wijaya berjaya menghapuskan pemberontakan Jayakatwang seterusnya mengusir tentera Mongol dari Pulau Jawa.

Setelah keadaan aman,Raden Wijaya meneruskan legasi Singhasari dengan menubuhkan sebuah kerajaan di satu penempatan yang dikenali dengan nama Majapahit.

Majapahit meneruskan legasi Singhasari sebagai kuasa besar di Kepulauan Melayu sekitar abad ke 13,sehingga munculnya Melaka.

Perkahwinan Raden Wijaya dan puteri Dara Petak akhirnya melahirkan zuriat raja Majapahit.

Demikian penerangan ringkas saya mengenai ekspedisi Pamalayu,yang bagi saya antara titik mulanya pertembungan antara tamadun Melayu dan Jawa di Nusantara ini.


Tengkorak Prasejarah Yang Mengukuhkan Pandangan Saintis

Pada September tahun lepas, dua orang pendayung kayak berharap dapat menikmati hari-hari terakhir musim panas dengan berkayak di Sungai Minnesota. Sedang mereka asyik berkayak, tiba-tiba mereka melihat sesuatu yang aneh dan berwarna coklat di tebing sungai. Sebaik mereka melihat objek berkenaan, alangkah terkejutnya mereka melihat tengkorak lama yang terdampar di tebing Sungai Minnesota.

Penemuan tersebut dilaporkan kepada Pejabat Sheriff Renville County. Sebaik mereka tiba di kawasan yang dinyatakan, pihak berkuasa menyangka tengkorak tersebut milik seseorang yang mati lemas atau hilang dari daerah berhampiran. Lantas, tengkorak tersebut dihantar kepada pejabat pemeriksa perubatan dan Biro Siasatan Persekutuan (FBI) untuk analisis.

Siasatan mereka mendapati tengkorak tidak menyamai mana-mana individu yang dilaporkan hilang sebelum ini. Tetapi pentarikhan karbon yang mendedahkan sesuatu yang mengejutkan: ia bukan tengkorak berusia belasan atau puluhan tahun tetapi ia berusia 8,000 tahun! Walaupun ada kesan pukulan pada tengkorak berkenaan, pakar-pakar arkeologi percaya ia bukan sebab sebenar kematian pemilik tengkorak itu.

Profesor Kathleen Blue dari Minnesota State University percaya tengkorak ini milik seorang lelaki muda yang hidup pada zaman Archaic Minnesota sekitar 6000 hingga 5500 SM – sama tempoh dengan hasil pentarikhan karbon yang dibuat. Zaman Archaic dikatakan bermula dari 8000 SM hingga 1000 SM dengan penduduk Amerika Utara pra-Columbus ketika itu mengamalkan ekonomi sara hidup. Ekonomi tersebut disokong dengan cara mengeksploitasi hasil bumi seperti kacang dan kerang-kerangan.

Disebabkan tempoh tersebut, Profesor Blue percaya antara makanan yang diambil pemilik tengkorak itu ialah tumbuhan, ikan, daging rusa dan kupang di satu kawasan kecil. Diet sebegini turut menolak idea mereka pada Zaman Archaic mengikut pergerakan mamalia seperti bison tatkala berhijrah dengan perjalanan memakan jarak berbatu-batu.

Sebelum ini, negeri Minnesota sudah mempunyai tiga rangka dari zaman sama dengan tengkorak yang ditemui. Bagaimanapun, agak sukar mengkaji rangka Zaman Archaic bagi tujuan ilmiah berikutan keengganan puak orang asli Amerika membenarkan kajian tersebut dibuat. Alasannya, ia seolah-olah menghina maruah orang yang telah tiada dengan memperlakukan tulang sebagai bahan kajian.

Tambah Profesor Blue lagi, terdapat dua teori bagaimana tengkorak purba ini boleh berada di tebing sungai. Pertama, ia boleh saja dihanyutkan ke dalam sungai selama ribuan tahun sebelum terdampar di kawasan yang kemudiannya membentuk tebing Sungai Minnesota. Kedua, ia ditanam dalam satu kubur berhampiran sungai sebelum dihanyutkan ke sungai akibat hakisan dan banjir.

Namun begitu, tindakan Pejabat Sheriff Renville County menyiarkan hantaran tengkorak tersebut di Facebook mengundang rasa kurang senang ramai wakil kumpulan orang asli termasuk Majlis Hal Ehwa Warga Pribumi Minnesota (MIAC).

MIAC dalam satu kenyataan menyifatkan tindakan pejabat sheriff menaikkan imej tengkorak tersebut kembali mencetuskan trauma yang dialami orang pribumi Amerika sepanjang lipatan sejarah. Bukan satu rahsia banyak kubur orang asli dijarah dan dirompak bagi mendapatkan rangka tulang atau barangan berharga. Sesetengah daripadanya menjadi koleksi peribadi individu-individu tidak bertanggungjawab ini. Ada juga yang kemudiannya didermakan kepada institusi-institusi tertentu termasuk muzium dan universiti.

Tetapi Profesor Blue mengakui jika tidak kerana keputusan Pejabat Sheriff Renville County menghantar tengkorak tersebut untuk dianalisis, identiti sebenar pemilik tengkorak itu tidak akan diketahui. Susulan kontroversi yang timbul, tengkorak purba itu telah diserahkan kepada pegawai-pegawai komuniti orang asli Upper Sioux.

Tengkorak 8,000 tahun ini bukan satu-satunya penemuan arkeologi yang dicetuskan akibat perubahan iklim. Kemarau yang melanda barat daya Amerika Syarikat menyaksikan paras air Tasik Mead di Nevada turun mendadak. Ini membawa kepada penemuan tong besi yang mengandungi rangka manusia yang dipercayai dibunuh 40 tahun yang lalu sebelum ia dicampakkan ke dalam Tasik Mead. Dan polis Las Vegas tidak menolak lebih banyak rangka akan ditemui di situ.

RUJUKAN

Hammer, A. (2022, 22 Mei). Skull of young man dating back 8,000 YEARS is found by two kayakers during drought in Minnesota River as Native Americans slam officials for posting ‘offensive’ picture of it on social media. Daily Mail.

Medina, E. (2022, 19 Mei). Human Skull About 8,000 Years Old Is Found in Minnesota River. New York Times.

Osborne, M. (2022, 31 Mei). Human Skull Found by Minnesota Kayakers Dates Back 8,000 Years. Smithsonian Magazine.